title: Σύσταση για Γνωμη του Συμβουλίου  κατ'εφαρμογή του άρθρου 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σταθερότητας του Λουξεμβούργου, 2000-2004

text: ---pagebreak---  ---pagebreak---  ---pagebreak---  ---pagebreak---  ---pagebreak---


title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων της Γαλλίας για το 2015 και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/51

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων της Γαλλίας για το 2015 και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας για το 2015
   (2015/C 272/14)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση, με την ονομασία «Ευρώπη 2020», η οποία να βασίζεται στον βελτιωμένο συντονισμό των οικονομικών πολιτικών. Η στρατηγική εστιάζει στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 14 Ιουλίου 2015 το Συμβούλιο, βάσει προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3). Από κοινού αποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014 το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Γαλλίας για το 2014 και διατύπωσε τη γνώμη του σχετικά με το επικαιροποιημένο πρόγραμμα σταθερότητας της Γαλλίας για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή παρουσίασε τη γνώμη της για το σχέδιο δημοσιονομικού προγράμματος της Γαλλίας για το 2015.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του ευρωπαϊκού εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Γαλλία προσδιορίσθηκε ότι συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για ενίσχυση των επενδύσεων, ένταση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεση του 2015 για τη Γαλλία. Στην έκθεση αξιολογήθηκε η πρόοδος της Γαλλίας όσον αφορά την αντιμετώπιση προβλημάτων που περιέχονται στις ειδικές ανά χώρα συστάσεις οι οποίες εκδόθηκαν στις 8 Ιουλίου 2014. Η έκθεση για τη χώρα περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Γαλλία εμφανίζει υπερβολικές μακροοικονομικές ανισορροπίες που απαιτούν τη λήψη αποφασιστικών μέτρων πολιτικής και ειδική παρακολούθηση. Ειδικότερα, σε ένα πλαίσιο χαμηλής ανάπτυξης και χαμηλού πληθωρισμού, σε συνδυασμό με τη χαμηλή κερδοφορία των εταιρειών, και δεδομένης της ανεπαρκούς απόκρισης πολιτικής μέχρι στιγμής, έχουν αυξηθεί σημαντικά οι κίνδυνοι που απορρέουν τόσο από την ανταγωνιστικότητα κόστους όσο και από τη μη σχετιζόμενη με το κόστος ανταγωνιστικότητα, καθώς και από την υψηλή και αυξανόμενη δανειακή επιβάρυνση, και ιδίως του δημόσιου χρέους. Ιδιαίτερα σημαντική είναι η ανάγκη λήψης μέτρων για τον περιορισμό του κινδύνου δυσμενών επιπτώσεων στη γαλλική οικονομία και, δεδομένου του μεγέθους της, την οικονομική και νομισματική ένωση ευρύτερα.

               (7)

               Στις 30 Απριλίου 2015 η Γαλλία υπέβαλε το εθνικό πρόγραμμα μεταρρυθμίσεων για το 2015 και το πρόγραμμα σταθερότητας του 2015. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (8)

               Η Γαλλία σήμερα βρίσκεται στο διορθωτικό σκέλος του συμφώνου σταθερότητας και ανάπτυξης. Η κυβέρνηση, στο πρόγραμμα σταθερότητας του 2015, σχεδιάζει να διορθώσει το υπερβολικό έλλειμμα έως το 2017, σύμφωνα με τη σύσταση του Συμβουλίου της 10ης Μαρτίου 2015, και να επιτύχει τον μεσοπρόθεσμο στόχο, δηλαδή διαρθρωτικό έλλειμμα ίσο προς 0,4 % του ΑΕΠ, έως το 2018 (6). Μολονότι η κυβέρνηση έχει σκοπό να τηρήσει τους στόχους του Συμβουλίου για το ονομαστικό έλλειμμα, η σχεδιαζόμενη δημοσιονομική προσπάθεια (7) για την περίοδο 2015-2017 είναι κάτω του συνιστώμενου επιπέδου. Στο πρόγραμμα σταθερότητας του 2015, η κυβέρνηση αναμένει ότι το 2016 ο λόγος του δημόσιου χρέους προς το ΑΕΠ θα κορυφωθεί στο 97 % και εν συνεχεία θα υποχωρήσει στο 95,5 % του ΑΕΠ το 2018. Το μακροοικονομικό σενάριο στο οποίο βασίζονται οι δημοσιονομικές αυτές προβλέψεις είναι ευλογοφανές. Στις 10 Ιουνίου 2015 η Γαλλία υπέβαλε έκθεση σχετικά με τις ενέργειες στις οποίες προέβη ώστε να παράσχει περαιτέρω πληροφορίες για τα μέτρα που προβλέπονται για την περίοδο 2015-2017. Κατόπιν της αξιολόγησης της έκθεσης, η Επιτροπή εξέδωσε ανακοίνωση, την 1η Ιουλίου 2015, στην οποία έκρινε ότι η διαδικασία υπερβολικού ελλείμματος θα ανασταλεί. Με βάση τις επικαιροποιημένες εαρινές προβλέψεις της Επιτροπής του 2015, προκειμένου να ληφθεί υπόψη η έκθεση που υπέβαλε η Γαλλία σχετικά με τα μέτρα που έχουν ληφθεί, το ονομαστικό έλλειμμα για το 2015 προβλέπεται να ανέλθει στο 3,8 % του ΑΕΠ, συμμορφούμενο ως εκ τούτου προς τον στόχο του 4 % του ΑΕΠ που είχε τεθεί από το Συμβούλιο στο πλαίσιο της διαδικασίας υπερβολικού ελλείμματος. Εντούτοις, η αναμενόμενη δημοσιονομική προσπάθεια για το έτος αυτό θα είναι μικρότερη από αυτήν που συνιστά το Συμβούλιο. Όσον αφορά το 2016, λαμβάνοντας υπόψη τις πρόσθετες πληροφορίες που περιλαμβάνονται στη έκθεση σχετικά με τα μέτρα της Γαλλίας, η ενημερωμένη πρόβλεψη της Επιτροπής προβλέπει ότι το ονομαστικό έλλειμμα θα ανέλθει στο 3,4 % του ΑΕΠ, σύμφωνα με τον συνιστώμενο στόχο. Η δημοσιονομική προσπάθεια που συνέστησε το Συμβούλιο, ωστόσο, δεν αναμένεται να επιτευχθεί. Η σύσταση του Συμβουλίου της 10ης Μαρτίου 2015 ζητεί την αξιολόγηση των βασικών μέτρων που προβλέπονται για το 2016 και το 2017, που δεν προβλεπόταν στην έκθεση σχετικά με τα μέτρα που λαμβάνονται.
               Τέλος, ο νόμος για τον πολυετή προγραμματισμό των δημόσιων οικονομικών («loi de programmation des finances publiques») δεν είχε επικαιροποιηθεί, όπως συνέστησε το Συμβούλιο. Συνολικά, η στρατηγική εξυγίανσης που επιδιώχθηκε από τη Γαλλία εξαρτάται κυρίως από τη βελτίωση των κυκλικών συνθηκών και τη συνέχιση του περιβάλλοντος χαμηλών επιτοκίων και, ως εκ τούτου, υπόκειται σε κινδύνους. Με βάση την αξιολόγηση του προγράμματος σταθερότητας στην οποία προέβη, λαμβάνοντας υπόψη τις εαρινές προβλέψεις του 2015 της Επιτροπής και την ανακοίνωση της Επιτροπής της 1ης Ιουλίου 2015, το Συμβούλιο είναι της γνώμης ότι η Γαλλία είναι σε γενικές γραμμές σύμφωνη προς τις διατάξεις του συμφώνου σταθερότητας και ανάπτυξης. Ωστόσο, προκειμένου να εξασφαλιστεί η μόνιμη διόρθωση του υπερβολικού ελλείμματος έως την υφιστάμενη προθεσμία, η δημοσιονομική στρατηγική θα πρέπει να ενισχυθεί και να υποστηριχθεί με την εφαρμογή ολοκληρωμένων και φιλόδοξων διαρθρωτικών μεταρρυθμίσεων.

               (9)

               Θα είναι ζωτικής σημασίας να ενταθεί η επανεξέταση των δαπανών και να προσδιοριστούν ευρείς τομείς περικοπής δαπανών έτσι ώστε να επιτευχθούν τα προσδοκώμενα αποτελέσματα. Η Γαλλία θα πρέπει να εξασφαλίσει ότι οι στόχοι μείωσης δαπανών λαμβάνουν υπόψη το σχεδόν μηδενικό ποσοστό πληθωρισμού. Ταυτοχρόνως, η εξοικονόμηση πόρων από το χαμηλότερο του αναμενόμενου κόστος του δημόσιου χρέους λόγω μειωμένων επιτοκίων θα πρέπει να διοχετευθεί στη μείωση του ελλείμματος. Επιπλέον, δεν είναι δυνατόν να επιτευχθεί σημαντική εξοικονόμηση πόρων βραχυπρόθεσμα χωρίς σημαντική περιστολή της αύξησης των δαπανών κοινωνικής ασφάλισης, που αντιστοιχούσε στο 26 % του ΑΕΠ το 2014, αντιπροσωπεύοντας σχεδόν το ήμισυ του συνόλου των δαπανών του δημόσιου τομέα. Έχει προγραμματιστεί μείωση των δαπανών ιατροφαρμακευτικής περίθαλψης κατά 11 δισεκατ. ευρώ για το 2015-2017, αλλά απαιτούνται περαιτέρω προσπάθειες για να περιοριστεί η αύξηση των δαπανών στον τομέα αυτό. Ειδικότερα, υπάρχει περιθώριο να εφαρμοστούν περαιτέρω πολιτικές ελέγχου του κόστους στον τομέα των τιμών των φαρμακευτικών προϊόντων και των νοσοκομειακών δαπανών. Το συνταξιοδοτικό σύστημα θα συνεχίσει να αντιμετωπίζει αύξηση των ελλειμμάτων μέχρι το 2020 και οι προγενέστερες μεταρρυθμίσεις του συνταξιοδοτικού συστήματος δεν θα επαρκέσουν για να εξαλειφθεί το έλλειμμα του συστήματος. Ειδικότερα, τα καθεστώτα που διέπουν δημοσίους υπαλλήλους και εργαζομένους σε επιχειρήσεις υπό κρατικό έλεγχο εξακολουθούν να επηρεάζουν το συνολικό συνταξιοδοτικό έλλειμμα. Επιπλέον, η μακροοικονομική κατάσταση έχει μεγάλο αντίκτυπο στη βιωσιμότητα του συνταξιοδοτικού συστήματος, ειδικότερα στην κατάσταση των συστημάτων συμπληρωματικής συνταξιοδότησης. Απαιτείται αποφασιστική δράση για την αποκατάσταση της χρηματοοικονομικής ευρωστίας του συστήματος συμπληρωματικής συνταξιοδότησης.

               (10)

               Η Γαλλία έχει αναλάβει τη μεταρρύθμιση της τοπικής αυτοδιοίκησης με στόχο την αύξηση της αποδοτικότητας του συστήματος. Θα πρέπει να εξακολουθήσει να εφαρμόζει την προβλεπόμενη μείωση των επιχορηγήσεων από την κεντρική κυβέρνηση και να ενισχύει τον έλεγχο των δαπανών της τοπικής αυτοδιοίκησης, με τον καθορισμό ανώτατου ορίου στην ετήσια αύξηση των φορολογικών εσόδων της τοπικής αυτοδιοίκησης, λαμβανομένων υπόψη των υφιστάμενων ανώτατων ορίων που ισχύουν για ορισμένους τοπικούς φόρους. Απαιτούνται επίσης μέτρα για να περιοριστεί η αύξηση των διοικητικών δαπανών των οργανισμών τοπικής αυτοδιοίκησης.

               (11)

               Έχουν ληφθεί μέτρα πολιτικής για τη μείωση του εργασιακού κόστους και τη βελτίωση του περιθωρίου κέρδους των επιχειρήσεων μέσω της ύψους 20 δισεκατ. ευρώ έκπτωσης φόρου υπέρ της ανταγωνιστικότητας και της απασχόλησης, και των πρόσθετων περικοπών των εισφορών κοινωνικής ασφάλισης των εργοδοτών, ύψους 10 δισεκατ. ευρώ, που προβλέπεται στο πλαίσιο του συμφώνου ευθύνης και αλληλεγγύης. Τα δύο αυτά μέτρα αντιπροσωπεύουν το 1,5 % του ΑΕΠ και αναμένεται να συμβάλουν στη μείωση των αποκλίσεων μεταξύ της Γαλλίας και του μέσου όρου της ζώνης του ευρώ όσον αφορά τη φορολογική επιβάρυνση της εργασίας. Η εφαρμογή των μέτρων αυτών αναμένεται να συνεχιστεί το 2016, όμως, δεδομένου του υψηλού κόστους που συνεπάγονται για τον κρατικό προϋπολογισμό, είναι σημαντικό να αξιολογηθεί η αποτελεσματικότητά τους σε επίπεδο επιχειρήσεων. Η εν λόγω αξιολόγηση θα πρέπει να λαμβάνει ιδιαίτερα υπόψη τις ακαμψίες που παρατηρούνται στις αγορές εργασίας και προϊόντων, και ιδίως σε σχέση με τους μισθούς. Το κόστος εργασίας σε επίπεδο κατώτατου μισθού παραμένει υψηλό σε σύγκριση με άλλα κράτη μέλη. Ο κατώτατος μισθός θα πρέπει να εξελιχθεί κατά τρόπο ευνοϊκότερο προς την ανταγωνιστικότητα και τη δημιουργία θέσεων εργασίας. Επιπλέον, σε ένα πλαίσιο χαμηλού πληθωρισμού, η αυτόματη τιμαριθμική προσαρμογή μπορεί να οδηγήσει σε αυξήσεις μισθών πέραν του επιπέδου που είναι απαραίτητο για τη διατήρηση της αγοραστικής δύναμης.

               (12)

               Η Γαλλία θα πρέπει να αναλάβει αποφασιστική δράση για την άρση των ρυθμιστικών ορίων στο εργατικό δίκαιο και τους λογιστικούς κανονισμούς που περιορίζουν την ανάπτυξη των γαλλικών επιχειρήσεων, ιδίως των ΜΜΕ. Συνολικά, υπάρχουν περιθώρια αύξησης του ανταγωνισμού στον τομέα των υπηρεσιών, ιδίως των επαγγελματικών υπηρεσιών, του λιανικού εμπορίου και των βιομηχανιών δικτύου. Ορισμένοι κανονισμοί και αμοιβές για τα νομοθετικά κατοχυρωμένα επαγγέλματα περιορίζουν την οικονομική δραστηριότητα. Έχουν εγκριθεί νέα μέτρα για τη βελτίωση του ανταγωνισμού σε νομικά επαγγέλματα μέσω της πρόσφατης νομοθεσίας για την ανάπτυξη, την οικονομική δραστηριότητα και τις ίσες ευκαιρίες, και η εφαρμογή τους θα είναι ζωτικής σημασίας για να διασφαλιστεί ότι θα εξαλειφθούν τα εμπόδια στην πράξη. Η Γαλλία θα πρέπει επίσης να αναλάβει δράση για την άρση των φραγμών σε άλλους τομείς, ιδίως στον τομέα της υγείας. Η αρχή του κλειστού αριθμού (numerus clausus) για την πρόσβαση στα επαγγέλματα του κλάδου της υγείας εξακολουθεί να παρεμποδίζει την πρόσβαση σε υπηρεσίες και θα μπορούσε να επανεξεταστεί χωρίς να διακυβεύεται η ποιότητα και η ασφάλεια.

               (13)

               Το 2014 ο λόγος των φόρων προς το ΑΕΠ ήταν 45,8 %, ένας από τους υψηλότερους στην Ένωση. Οι φορολογικοί συντελεστές επί των επιχειρήσεων είναι υψηλοί και επηρεάζουν αρνητικά τις επενδύσεις των γαλλικών επιχειρήσεων. Ο πραγματικός φόρος που καταβάλλει κατά μέσο όρο μια επιχείρηση ανέρχεται σε 38,3 % και είναι από τους υψηλότερους στην Ένωση. Εκτός από τη συνεχιζόμενη σταδιακή κατάργηση των εισφορών αλληλεγγύης των εταιρειών και τη μείωση του νόμιμου συντελεστή στο 28 % το 2020, η Γαλλία θα πρέπει να αυξήσει τις προσπάθειές της βραχυπρόθεσμα ώστε η φορολόγηση των επιχειρήσεων να ευνοεί την ανάπτυξη και τις επενδύσεις. Χρειάζονται προσπάθειες για την απλούστευση του φορολογικού συστήματος, με κατάργηση της αναποτελεσματικής φορολογίας. Έχει διαπιστωθεί ότι περισσότεροι από 100 φόροι αποφέρουν λίγα ή και καθόλου έσοδα, και η εξάλειψή τους θα μπορούσε να απλουστεύσει τις διαδικασίες για τις επιχειρήσεις και τα νοικοκυριά.

               (14)

               Το γαλλικό ποσοστό ανεργίας παρέμεινε υψηλό το 2014 και η μακροχρόνια ανεργία επιδεινώθηκε, γεγονός που αντικατοπτρίζει χαμηλή οικονομική ανάπτυξη. Το συνολικό ποσοστό ανεργίας ανήλθε στο 10,2 %, έναντι 10,3 % το 2013 και 7,5 % το 2008, πλήττοντας κυρίως τους νέους, τους εργαζομένους μεγαλύτερης ηλικίας και τα άτομα χαμηλής κατάρτισης. Η Γαλλία πλήττεται από κατακερματισμό της αγοράς εργασίας, με συμβάσεις ορισμένου χρόνου που αντιπροσωπεύουν αυξανόμενο ποσοστό των νέων προσλήψεων. Οι στοχευμένες προσπάθειες για τη μείωση του κατακερματισμού της αγοράς εργασίας, ιδίως με την αύξηση των εισφορών κοινωνικής ασφάλισης για τις πολύ βραχυπρόθεσμες συμβάσεις, δεν κατάφεραν να αναχαιτίσουν αυτή την τάση. Η επανεξέταση του νομικού πλαισίου που διέπει τις συμβάσεις εργασίας θα μπορούσε να συμβάλει στη μείωση του κατακερματισμού. Παρ' όλες τις πρόσφατες μεταρρυθμίσεις, οι εργοδότες δεν έχουν μεγάλη δυνατότητα να αποκλίνουν από συμφωνίες σε επίπεδο κλάδο με επιχειρησιακές συμφωνίες. Το γεγονός αυτό περιορίζει την ικανότητα των επιχειρήσεων να προσαρμόζουν το εργατικό δυναμικό τους στις ανάγκες τους. Οι βιομηχανικοί κλάδοι και οι επιχειρήσεις έχουν την ευελιξία να καθορίζουν, κατά περίπτωση και μετά από διαπραγματεύσεις με τους κοινωνικούς εταίρους, υπό ποίους όρους ο χρόνος εργασίας θα πρέπει να παρεκκλίνει από τις 35 ώρες την εβδομάδα, αλλά υπάρχουν σημαντικές επιπτώσεις στο κόστος. Ο νόμος για τη σύναψη «accords de maintien de l'emploi» (συμφωνιών διατήρησης της απασχόλησης) δεν επέφερε τα αναμενόμενα αποτελέσματα. Ελάχιστες επιχειρήσεις αξιοποίησαν τις νέες ρυθμίσεις για σύναψη συμφωνιών σε εταιρικό επίπεδο με σκοπό την αύξηση της ευελιξίας των συνθηκών εργασίας. Το καθεστώς αυτό θα πρέπει να επανεξεταστεί προκειμένου να δοθεί στις επιχειρήσεις μεγαλύτερη δυνατότητα να προσαρμόζουν τους μισθούς και τον χρόνο εργασίας στην οικονομική τους κατάσταση.

               (15)

               Η μακρόχρονη επιδείνωση της αγοράς εργασίας έχει πλήξει το σύστημα παροχών ανεργίας και έχει θέσει υπό αμφισβήτηση τη βιωσιμότητα του μοντέλου. Η νέα σύμβαση για το σύστημα παροχών ανεργίας, που θεσπίστηκε την 1η Ιουλίου 2014, δεν επαρκεί για τη μείωση του ελλείμματος. Τα διάφορα μέτρα αναμένεται να αποφέρουν εξοικονόμηση 0,3 δισεκατ. ευρώ το 2014 και περαιτέρω 0,8 δισεκατ. ευρώ το 2015. Ωστόσο, το έλλειμμα του συστήματος εξακολουθεί να αναμένεται ότι θα αυξηθεί από 3,9 δισεκατ. ευρώ το 2014 σε 4,4 δισεκατ. ευρώ το 2015, πράγμα που οδήγησε σε περαιτέρω αύξηση του χρέους του συστήματος σε 25,9 δισεκατ. ευρώ. Χρειάζονται διαρθρωτικά μέτρα για τη διασφάλιση της βιωσιμότητας του συστήματος. Ειδικότερα, θα πρέπει να επανεξεταστούν μεταξύ των κοινωνικών εταίρων που είναι υπεύθυνοι για τη διαχείριση του συστήματος οι όροι επιλεξιμότητας, η φθίνουσα διάρθρωση των παροχών και ο ρυθμός αντικατάστασης των εργαζομένων με τους υψηλότερους μισθούς,.

               (16)

               Στο πλαίσιο του ευρωπαϊκού εξαμήνου η Επιτροπή διενήργησε σφαιρική ανάλυση της οικονομικής πολιτικής της Γαλλίας και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του προγράμματος σταθερότητας και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς τη Γαλλία τα προηγούμενα έτη. Έλαβε υπόψη όχι μόνο τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Γαλλία αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του ευρωπαϊκού εξαμήνου αποτυπώνονται στις συστάσεις 1 έως 6 κατωτέρω.

               (17)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (8) αποτυπώνεται ιδίως στη σύσταση 1 κατωτέρω.

               (18)

               Υπό το πρίσμα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 6 κατωτέρω.

               (19)

               Στο πλαίσιο του ευρωπαϊκού εξαμήνου η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Βάσει της ανάλυσης αυτής, το Συμβούλιο απηύθυνε ειδικές συστάσεις προς τα κράτη μέλη που έχουν ως εθνικό νόμισμα το ευρώ (9). Ως χώρα που έχει ως εθνικό νόμισμα το ευρώ, η Γαλλία θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στη Γαλλία να αναλάβει δράση το 2015 και το 2016 προκειμένου:

               1.

               Να εξασφαλίσει αποτελεσματική δράση στο πλαίσιο της διαδικασίας υπερβολικού ελλείμματος και μόνιμη διόρθωση του υπερβολικού ελλείμματος έως το 2017 μέσω της ενίσχυσης της δημοσιονομικής στρατηγικής, της λήψης των αναγκαίων μέτρων για όλα τα έτη και της χρησιμοποίησης όλων των έκτακτων εσόδων για τη μείωση του ελλείμματος και του χρέους. Να προσδιορίσει τις προβλεπόμενες περικοπές δαπανών για τα έτη αυτά και να προβεί σε ανεξάρτητη εκτίμηση του αντίκτυπου βασικών μέτρων.

               2.

               Να επιταχύνει τις προσπάθειες για την αποτελεσματική επανεξέταση των δαπανών, να συνεχίσει την αξιολόγηση των δημόσιων πολιτικών και να εντοπίσει δυνατότητες εξοικονόμησης πόρων σε όλους τους υποτομείς της γενικής κυβέρνησης, περιλαμβανομένης της κοινωνικής ασφάλισης και της τοπικής αυτοδιοίκησης. Να λάβει μέτρα για τον περιορισμό της αύξησης των διοικητικών δαπανών των τοπικών αρχών. Να λάβει πρόσθετα μέτρα για εξισορρόπηση του συνταξιοδοτικού συστήματος, εξασφαλίζοντας ιδίως μέχρι τον Μάρτιο 2016 τη μακροπρόθεσμη βιωσιμότητα της οικονομικής κατάστασης των συστημάτων συμπληρωματικής συνταξιοδότησης.

               3.

               Να εξασφαλίσει τη συνέχιση της μείωσης του κόστους εργασίας που προκύπτει από την έκπτωση φόρου υπέρ της ανταγωνιστικότητας και της απασχόλησης και από το σύμφωνο ευθύνης και αλληλεγγύης, ιδίως με την εφαρμογή τους το 2016, όπως είχε προγραμματιστεί. Να αξιολογήσει την αποτελεσματικότητα αυτών των καθεστώτων με βάση τις δυσκαμψίες των αγορών εργασίας και προϊόντων. Να προβεί σε διαβούλευση με τους κοινωνικούς εταίρους και σύμφωνα με τις εθνικές πρακτικές, στη διαδικασία καθορισμού των μισθών-, ώστε να διασφαλιστεί η εξέλιξη των μισθών σύμφωνα με την παραγωγικότητα. Να εξασφαλίσει ότι η εξέλιξη των κατώτατων μισθών συνάδει με τους στόχους της προώθησης της απασχόλησης και της ανταγωνιστικότητας.

               4.

               Να μειώσει, μέχρι τα τέλη του 2015, τα κανονιστικά εμπόδια για την ανάπτυξη των επιχειρήσεων, επανεξετάζοντας ιδίως τα κριτήρια μεγέθους που περιέχουν τα κανονιστικά κείμενα, ώστε να αποφευχθούν οι επιπτώσεις όσον αφορά τα κατώτατα όρια. Να άρει τους περιορισμούς πρόσβασης σε νομοθετικά κατοχυρωμένα επαγγέλματα και άσκησης αυτών, πέραν των νομικών επαγγελμάτων, ιδίως όσον αφορά τα επαγγέλματα του τομέα της υγείας από το 2015.

               5.

               Να απλουστεύσει και να βελτιώσει την αποτελεσματικότητα του φορολογικού συστήματος, ιδίως με την άρση των μη αποδοτικών φορολογικών δαπανών. Να προωθήσει τις επενδύσεις, να λάβει μέτρα για τη μείωση των φόρων επί της παραγωγής και του νόμιμου συντελεστή φόρου εισοδήματος των επιχειρήσεων, με παράλληλη διεύρυνση της φορολογικής βάσης για την κατανάλωση. Να λάβει μέτρα από το 2015 για την κατάργηση των αναποτελεσματικών φόρων που παράγουν λίγα ή καθόλου έσοδα.

               6.

               Να προβεί σε μεταρρύθμιση του εργατικού δικαίου, ώστε να παρέχονται περισσότερα κίνητρα στους εργοδότες να προσλαμβάνουν με συμβάσεις αορίστου- χρόνου. Να διευκολύνει τις δυνατότητες παρέκκλισης, σε επίπεδο επιχείρησης και κλάδου, από τις γενικές νομικές διατάξεις, ιδίως όσον αφορά ρυθμίσεις για τον χρόνο εργασίας. Να προβεί, έως το τέλος του 2015, σε μεταρρύθμιση του νόμου με τον οποίο θεσπίστηκαν οι «accords de maintien de l'emploi» (συμφωνίες διατήρησης της απασχόλησης) ώστε να αυξηθεί η υιοθέτησή τους από επιχειρήσεις. Να προβεί σε ενέργειες, σε διαβούλευση με τους κοινωνικούς εταίρους και σύμφωνα με τις εθνικές πρακτικές, για τη μεταρρύθμιση του συστήματος παροχών ανεργίας με στόχο την αποκατάσταση της δημοσιονομικής βιωσιμότητας του συστήματος και την παροχή περισσότερων κινήτρων για επιστροφή στην εργασία.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  Σύσταση του Συμβουλίου της 8ης Ιουλίου 2014 σχετικά με το εθνικό πρόγραμμα μεταρρυθμίσεων της Γαλλίας για το 2014 και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας, 2014 (ΕΕ C 247 της 29.7.2014, σ. 42).

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140 της 27.5.2013, σ. 11).

      (6)  Σε σύγκριση με το προηγούμενο πρόγραμμα σταθερότητας, η κυβέρνηση προέβη σε επανεξέταση του μεσοπρόθεσμου στόχου, ενός διαρθρωτικού ελλείμματος από το 0,25 % του ΑΕΠ στο 0,4 %. Ο μεσοπρόθεσμος στόχος αναμένεται να επιτευχθεί ένα έτος αργότερα από το έτος που είχε προβλεφθεί στο περσινό πρόγραμμα σταθερότητας.

      (7)  Το διαρθρωτικό ισοζύγιο, όπως έχει υπολογιστεί εκ νέου από την Επιτροπή με βάση τις πληροφορίες στο πρόγραμμα σταθερότητας, σύμφωνα με την από κοινού συμφωνηθείσα μεθοδολογία.

      (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.

      (9)  ΕΕ C 272 της 18.8.2015, σ. 98.


title: Σύσταση της Επιτροπής, της 26ης Ιουλίου 2012 , σχετικά με την εφαρμογή των σχεδίων και των στόχων επιδόσεων σύμφωνα με τους εγκριθέντες στόχους επιδόσεων σε επίπεδο Ευρωπαϊκής Ένωσης βάσει του κανονισμού (ΕΕ) αριθ. 691/2010 της Επιτροπής και με την προετοιμασία της δεύτερης περιόδου αναφοράς επιδόσεων  Κείμενο που παρουσιάζει ενδιαφέρον για τον ΕΟΧ

text:
               31.7.2012

               EL

               Επίσημη Εφημερίδα της Ευρωπαϊκής Ένωσης

               C 228/1

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 26ης Ιουλίου 2012
   σχετικά με την εφαρμογή των σχεδίων και των στόχων επιδόσεων σύμφωνα με τους εγκριθέντες στόχους επιδόσεων σε επίπεδο Ευρωπαϊκής Ένωσης βάσει του κανονισμού (ΕΕ) αριθ. 691/2010 της Επιτροπής και με την προετοιμασία της δεύτερης περιόδου αναφοράς επιδόσεων
   (Κείμενο που παρουσιάζει ενδιαφέρον για τον ΕΟΧ)
   2012/C 228/01
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
   Έχοντας υπόψη το διορθωτικό στον κανονισμό (ΕΕ) αριθ. 691/2010 της Επιτροπής, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου και για την τροποποίηση του κανονισμού (ΕΚ) αριθ. 2096/2005 της Επιτροπής, περί καθορισμού κοινών απαιτήσεων για την παροχή υπηρεσιών αεροναυτιλίας (1).
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 691/2010 της Επιτροπής προβλέπει την έγκριση από το(τα) κράτος(-η) μέλος(-η) σχεδίων επιδόσεων σε επίπεδο εθνικό ή λειτουργικού τμήματος του εναέριου χώρου, τα οποία περιλαμβάνουν δεσμευτικούς εθνικούς στόχους ή στόχους σε επίπεδο λειτουργικών τμημάτων εναέριου χώρου. Προβλέπει επίσης ότι η Επιτροπή πρέπει να αξιολογεί κατά πόσον οι στόχοι σε επίπεδο λειτουργικών τμημάτων εναέριου χώρου παρουσιάζουν ειρμό με τους στόχους επιδόσεων σε επίπεδο Ευρωπαϊκής Ένωσης, οι οποίοι είχαν εγκριθεί για την πρώτη περιόδου αναφοράς επιδόσεων (από το 2012 έως το 2014) με την απόφαση 2011/121/ΕΕ της Επιτροπής της 21ης Φεβρουαρίου 2011 (2), και συμβάλλουν κατάλληλα σ’ αυτούς.

               (2)

               Στις 29 Ιουλίου 2010 ορίσθηκε από την Επιτροπή φορέας επανεξέτασης των επιδόσεων δυνάμει του άρθρου 3 του κανονισμού (ΕΕ) αριθ. 691/2010 της Επιτροπής, για να την επικουρεί στην εφαρμογή του μηχανισμού επιδόσεων.

               (3)

               Τα κράτη μέλη κοινοποίησαν στην Επιτροπή τα αρχικά εθνικά τους σχέδια μέχρι τις 5 Ιουλίου 2011, συμπεριλαμβανομένου ενός σχεδίου που υποβλήθηκε από κοινού από το Βέλγιο και το Λουξεμβούργο. Η Δανία και η Σουηδία κοινοποίησαν ένα σχέδιο στην Επιτροπή για το οικείο λειτουργικό τμήμα εναέριου χώρου (FAB Δανίας-Σουηδίας). Το Βέλγιο, η Γαλλία, η Γερμανία, το Λουξεμβούργο και οι Κάτω Χώρες κοινοποίησαν στην Επιτροπή ένα σχέδιο για το οικείο λειτουργικό τμήμα εναέριου χώρου (FABEC).

               (4)

               Σύμφωνα με το άρθρο 13 παράγραφος 3 του κανονισμού (ΕΕ) αριθ. 691/2010 της Επιτροπής, η Επιτροπή εξέδωσε στις 23 Νοεμβρίου 2011 τη σύσταση Ε(2011) 8329 τελικό της Επιτροπής σχετικά με την αναθεώρηση των στόχων που περιέχουν τα σχέδια επιδόσεων.

               (5)

               Μέχρι την 1η Φεβρουαρίου 2012, όλα τα κράτη μέλη πλην της Κύπρου κοινοποίησαν στην Επιτροπή ότι ενέκριναν τα αναθεωρημένα σχέδια και στόχους επιδόσεων, σύμφωνα με το άρθρο 13 παράγραφος 4 του κανονισμού (ΕΕ) αριθ. 691/2010 της Επιτροπής. Μέχρι την ημερομηνία έκδοσης της σύστασης, η Κύπρος δεν είχε κοινοποιήσει στην Επιτροπή την έγκριση αναθεωρημένου σχεδίου και στόχων επιδόσεων.

               (6)

               Η Επιτροπή, επικουρούμενη από τον φορέα επανεξέτασης των επιδόσεων, αξιολόγησε τα αναθεωρημένα σχέδια και στόχους επιδόσεων σε επίπεδο εθνικό ή λειτουργικού τμήματος εναέριου χώρου σύμφωνα με τη διαδικασία του άρθρου 14 παράγραφος 1 του κανονισμού (ΕΕ) αριθ. 691/2010 της Επιτροπής.

               (7)

               Με βάση την εν λόγω αξιολόγηση, η Επιτροπή διαπίστωσε ότι οι στόχοι των σχεδίων επιδόσεων σε επίπεδο εθνικό ή λειτουργικού τμήματος εναέριου χώρου παρουσιάζουν ειρμό με τους στόχους σε κλίμακα Ευρωπαϊκής Ένωσης και ότι συμβάλλουν επαρκώς στην επίτευξή τους. Τα κράτη μέλη ενημερώθηκαν σχετικά σύμφωνα με το άρθρο 14 παράγραφος 2 του κανονισμού (ΕΕ) αριθ. 691/2010 της Επιτροπής.

               (8)

               Μολονότι η γενική αξιολόγηση επέτρεψε στην Επιτροπή να διαπιστώσει ότι υπάρχει ειρμός με τους στόχους σε κλίμακα Ευρωπαϊκής Ένωσης και επαρκής συμβολή στην επίτευξή τους, παράλληλα έδειξε ότι υφίστανται σημαντικές διαφορές στις προσπάθειες που καταβάλλει κάθε κράτος μέλος. Σε ορισμένες περιπτώσεις, η Επιτροπή έκρινε ότι ορισμένα κράτη μέλη θα μπορούσαν να βελτιώσουν περισσότερο τους οικείους στόχους επιδόσεων.

               (9)

               Με βάση την αξιολόγηση της Επιτροπής, η παρούσα σύσταση καλύπτει την υλοποίηση των σχεδίων και των στόχων επιδόσεων σε συνέπεια με τους στόχους επιδόσεων σε επίπεδο Ευρωπαϊκής Ένωσης και την προετοιμασία της δεύτερης περιόδου αναφοράς επιδόσεων. Προς το σκοπό αυτό, η Επιτροπή θα λάβει υπόψη της την έκβαση της πρώτης περιόδου αναφοράς επιδόσεων στην αξιολόγηση των σχεδίων και των στόχων επιδόσεων της δεύτερης περιόδου αναφοράς επιδόσεων.

               (10)

               Η Επιτροπή συμβουλεύθηκε όσα κράτη μέλη αφορά η παρούσα σύσταση.

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1)

               Στόχος της παρούσας σύστασης είναι να διασφαλισθεί η υλοποίηση των σχεδίων και των στόχων επιδόσεων σε συνέπεια με τους στόχους επιδόσεων σε επίπεδο Ευρωπαϊκής Ένωσης που εγκρίθηκαν με την απόφαση 2011/121/ΕΕ της Επιτροπής για την πρώτη περίοδο αναφοράς επιδόσεων, δηλ. από το 2012 έως το 2014. στόχος της είναι επίσης να διασφαλισθεί ότι θα ληφθεί δεόντως υπόψη η έκβαση της πρώτης περιόδου αναφοράς επιδόσεων κατά την προετοιμασία της δεύτερης περιόδου αναφοράς επιδόσεων.

               2)

               Με βάση τις συστάσεις που διατυπώνονται στις εκθέσεις αξιολόγησης του φορέα επανεξέτασης των επιδόσεων και λαμβανομένης υπόψη της συλλογικής προόδου που έχουν σημειώσει τα κράτη μέλη που συμμετέχουν στον μηχανισμό επιδόσεων, η Επιτροπή κρίνει ότι:

                           α)

                           τα κράτη μέλη πρέπει να διασφαλίσουν ότι οι οικείοι πάροχοι υπηρεσιών αεροναυτιλίας θα τροποποιήσουν τα σχέδια χωρητικότητας για να καταστήσουν δυνατή την παροχή επαρκούς χωρητικότητας ώστε να επιτύχουν τους στόχους των εγκεκριμένων σχεδίων επιδόσεων·

                           β)

                           τα κράτη μέλη πρέπει να παραδώσουν την προγραμματισμένη χωρητικότητα, ενώ η εναπομένουσα χωρητικότητα στο πλαίσιο του στόχου οικονομικής απόδοσης για τον έλεγχο της εξέλιξης του κόστους θα εξακολουθήσει να είναι σημαντική·

                           γ)

                           τα κράτη μέλη πρέπει να αναφέρουν στην Επιτροπή σε ετήσια βάση, από την πρώτη περίοδο αναφοράς των επιδόσεων

                                       i)

                                       τη διαφορά μεταξύ του καθορισμένου και του πραγματικού κόστους, για να προσδιορισθεί ιδίως το ανεξέλεγκτο κόστος και να εξετασθεί η εξέλιξη και η συνάφεια του κόστους·

                                       ii)

                                       τη διαφορά μεταξύ των επενδύσεων των παρόχων υπηρεσιών αεροναυτιλίας που έχουν καταγραφεί στα σχέδια επιδόσεων και των πραγματικών δαπανών, καθώς και μεταξύ της προγραμματισμένης ημερομηνίας έναρξης λειτουργίας αυτών των επενδύσεων και της ισχύουσας κατάστασης·

                           δ)

                           τα κράτη μέλη από τα κάτωθι λειτουργικά τμήματα εναέριου χώρου: του λειτουργικού τμήματος της Βόρειας Ευρώπης (NEFAB), της Βαλτικής και του Blue MED πρέπει να κοινοποιήσουν ενημερωτικά στην Επιτροπή, το αργότερο έως τα τέλη 2012, συνολικούς στόχους επιδόσεων επισημαίνοντας σε επίπεδο λειτουργικού τμήματος εναέριου χώρου τη συνέπεια με τους στόχους σε κλίμακα Ευρωπαϊκής Ένωσης όπως προβλέπεται στο άρθρο 5 παράγραφος 3 του κανονισμού (ΕΕ) αριθ. 691/2010 της Επιτροπής.

               3)

               Ενόψει της προετοιμασίας της δεύτερης περιόδου αναφοράς επιδόσεων, η Επιτροπή κρίνει ότι:

                           ε)

                           η αντίστοιχη συμβολή των κρατών μελών στην επίτευξη των στόχων επιδόσεων σε επίπεδο ΕΕ κατά την πρώτη περίοδο αναφοράς επιδόσεων πρέπει να ληφθεί υπόψη κατά την αξιολόγηση των σχεδίων και των στόχων επιδόσεων για τη δεύτερη περίοδο αναφοράς επιδόσεων, λαμβάνοντας ως έτος αναφοράς το 2009·

                           στ)

                           τα κράτη μέλη πρέπει να γνωρίζουν εκ των προτέρων ότι θα χρειασθούν ουσιαστικές προσπάθειες για να επιτευχθεί στόχος της οικονομικής απόδοσης της δεύτερης περιόδου αναφοράς επιδόσεων πολύ πιο κάτω από το μέσο ποσοστό της πρώτης περιόδου αναφοράς επιδόσεων. Αναμένεται ότι αυτό θα συνεπάγεται μεγάλη συμπίεση του κόστους για τους Ευρωπαίους παρόχους υπηρεσιών αεροναυτιλίας σε συνέπεια με τη συγκρότηση λειτουργικών τμημάτων εναερίου χώρου·

                           ζ)

                           τα κράτη μέλη πρέπει να λάβουν πλήρως υπόψη για την προετοιμασία της δεύτερης περιόδου αναφοράς επιδόσεων τον πραγματικό κίνδυνο που αντιμετωπίζουν οι πάροχοι υπηρεσιών αεροναυτιλίας και να μεριμνήσουν ώστε η απόδοση του μετοχικού κεφαλαίου να αντανακλά πιο εύλογα αυτόν τον κίνδυνο.

               4)

               Η Επιτροπή, από κοινού με τον φορέα επανεξέτασης των επιδόσεων, προτίθεται να ακολουθήσει την παρούσα σύσταση και άλλες συστάσεις που περιέχει η έκθεση του φορέα επανεξέτασης των επιδόσεων με διμερείς ή/και πολυμερείς επαφές με τα κράτη μέλη.

               5)

               Η Επιτροπή υπενθυμίζει στα κράτη μέλη την υποχρέωση που υπέχουν βάσει του άρθρου 17 παράγραφοι 1 και 3 του κανονισμού (ΕΕ) αριθ. 691/2010 της Επιτροπής ώστε να διασφαλισθεί η εκτελούμενη παρακολούθηση και υποβολή αναφορών για την υλοποίηση των σχεδίων επιδόσεων.

               6)

               Η παρούσα σύσταση απευθύνεται στα κράτη μέλη.

      Βρυξέλλες, 26 Ιουλίου 2012.

            Για την Επιτροπή

         Siim KALLAS

            Αντιπρόεδρος

      (1)  ΕΕ L 201 της 3.8.2010, σ. 1.

      (2)  ΕΕ L 48 της 23.2.2011, σ. 16.


title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων της Αυστρίας για το 2012 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για την περίοδο 2011-2016

text:
               24.7.2012

               EL

               Επίσημη Εφημερίδα της Ευρωπαϊκής Ένωσης

               C 219/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων της Αυστρίας για το 2012 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για την περίοδο 2011-2016
   2012/C 219/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Μετά από διαβούλευση με την οικονομική και δημοσιονομική επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, εστιάζεται σε νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010 το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.

               (3)

               Στις 12 Ιουλίου 2011 το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων της Αυστρίας για το 2011 και διατύπωσε τη γνώμη του σχετικά με το επικαιροποιημένο πρόγραμμα σταθερότητας της Αυστρίας για την περίοδο 2011-2014.

               (4)

               Στις 23 Νοεμβρίου 2011 η Επιτροπή ενέκρινε τη δεύτερη ετήσια επισκόπηση της ανάπτυξης, σηματοδοτώντας την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020». Στις 14 Φεβρουαρίου 2012 η Επιτροπή, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών, εξέδωσε την έκθεση του μηχανισμού επαγρύπνησης (4), στην οποία η Αυστρία δεν προσδιορίζεται ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (5)

               Την 1η Δεκεμβρίου του 2011 το Συμβούλιο ενέκρινε συμπεράσματα στα οποία καλούσε την επιτροπή κοινωνικής προστασίας να παρουσιάσει, σε συνεργασία με την επιτροπή απασχόλησης και άλλες επιτροπές, τις απόψεις της όσον αφορά δράσεις που συνιστώνται στο πλαίσιο του κύκλου πολιτικής «Ευρώπη 2020». Οι απόψεις αυτές αποτελούν τμήμα της γνώμης της επιτροπής απασχόλησης.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.

               (7)

               Στις 2 Μαρτίου 2012 το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και μέτρων για την τόνωση της ανάπτυξης. Υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθεί η υπό κανονικούς όρους χορήγηση δανείων προς την οικονομία, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 2 Μαρτίου 2012 το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους ώστε να περιληφθούν στα προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (9)

               Στις 24 Απριλίου 2012 η Αυστρία υπέβαλε το εθνικό της πρόγραμμα σταθερότητας, που καλύπτει την περίοδο 2011-2016, και, στις 25 Απριλίου 2012, υπέβαλε το εθνικό της πρόγραμμα μεταρρυθμίσεων για το 2012. Για να ληφθεί υπόψη η μεταξύ τους αλληλεξάρτηση, τα δύο προγράμματα αξιολογήθηκαν συγχρόνως.

               (10)

               Βάσει της αξιολόγησης του προγράμματος σταθερότητας σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο, στο οποίο στηρίζονται οι δημοσιονομικές προβλέψεις του προγράμματος, είναι επιφυλακτικό για τα έτη 2012 και 2013. Για την περίοδο 2014-2016, το σενάριο γίνεται περισσότερο αισιόδοξο, προβλέποντας μέση αύξηση του ΑΕΠ 2,1 %, ποσοστό σταθερά ανώτερο από τις τρέχουσες εκτιμήσεις για τη δυνητική ανάπτυξη. Ο στόχος της δημοσιονομικής στρατηγικής που περιγράφεται στο πρόγραμμα σταθερότητας είναι η διόρθωση του υπερβολικού ελλείμματος μέχρι το 2013 και η επίτευξη του μεσοπρόθεσμου δημοσιονομικού στόχου (ΜΔΣ) μέχρι το 2016. Το πρόγραμμα σταθερότητας έχει μεταβάλει τον ΜΔΣ από στόχο για ισοσκελισμένο προϋπολογισμό καθ’ όλο τον κύκλο οικονομικής δραστηριότητας σε διαρθρωτικό έλλειμμα 0,45 % του ΑΕΠ, γεγονός που αντανακλά επαρκώς τις απαιτήσεις του συμφώνου σταθερότητας και ανάπτυξης. Η προβλεπόμενη διόρθωση του υπερβολικού ελλείμματος είναι σύμφωνη με τη διορία που τέθηκε στη σύσταση την οποία εξέδωσε το Συμβούλιο τον Δεκέμβριο του 2009 στο πλαίσιο της διαδικασίας υπερβολικού ελλείμματος («ΔΥΕ»). Παρ’ όλα αυτά, βάσει του (εκ νέου υπολογισθέντος) διαρθρωτικού δημοσιονομικού αποτελέσματος (5), η μέση ετήσια δημοσιονομική προσπάθεια ύψους 0,5 % του ΑΕΠ που έχει προγραμματιστεί για την περίοδο 2011-2013 είναι χαμηλότερη από την προσπάθεια 0,75 % του ΑΕΠ που συνέστησε το Συμβούλιο. Η σχεδιαζόμενη διαρθρωτική πρόοδος προς την κατεύθυνση του ΜΔΣ είναι επαρκής κατά το 2015, αλλά χαμηλότερη από την καθοριζόμενη στο σύμφωνο σταθερότητας και ανάπτυξης τιμή αναφοράς 0,5 % του ΑΕΠ ετησίως κατά τα έτη 2014 και 2016. Εντούτοις, την περίοδο 2014-2015, ο σχεδιαζόμενος ρυθμός αύξησης των κρατικών δαπανών, λαμβανομένων υπόψη των κατά διακριτική ευχέρεια μέτρων στο σκέλος των εσόδων, συμμορφώνεται με την τιμή αναφοράς για τις δαπάνες η οποία καθορίζεται στο σύμφωνο σταθερότητας και ανάπτυξης. Πάντως, οι δημοσιονομικοί στόχοι υπόκεινται σε κινδύνους, τόσο στο σκέλος των εσόδων όσο και στο σκέλος των δαπανών. Παραδείγματος χάρη, ο δημοσιονομικός αντίκτυπος ορισμένων μέτρων δεν είναι εύκολο να εκτιμηθεί με αριθμητικούς όρους λόγω της εξάρτησης από τον βαθμό ατομικής ανταπόκρισης. Οι λεπτομέρειες του φόρου επί των χρηματοοικονομικών συναλλαγών δεν είναι γνωστές επί του παρόντος, διότι η σχετική νομοθεσία δεν έχει συμφωνηθεί ακόμη. Οι σχεδιαζόμενες περικοπές δαπανών σε επίπεδο κατώτερο του εθνικού δεν προσδιορίζονται. Το πρόγραμμα σταθερότητας προβλέπει ότι ο λόγος του χρέους προς το ΑΕΠ, ο οποίος ανήλθε σε 72,2 % στα τέλη του 2011, θα προσεγγίσει τη μέγιστη τιμή του 75,3 % το 2013 και, ακολούθως, θα ελαττωθεί σταδιακά σε 70,6 % το 2016. Σε ό,τι αφορά την τιμή αναφοράς για τη μείωση του χρέους με βάση το σύμφωνο σταθερότητας και ανάπτυξης, η Αυστρία θα διέλθει μεταβατική περίοδο κατά τα έτη 2014-2016, και ο σχεδιασμός που παρουσιάζεται στο πρόγραμμα σταθερότητας αναμένεται να διασφαλίσει επαρκή πρόοδο ενόψει της συμμόρφωσης με την τιμή αναφοράς για τη μείωση του χρέους. Παρ’ όλα αυτά, η πρόβλεψη αυτή υπόκειται σε κινδύνους λόγω του ογκούμενου χρέους των επιχειρήσεων κρατικής ιδιοκτησίας, το οποίο ταξινομείται εκτός του τομέα της γενικής κυβέρνησης, καθώς και λόγω της ενδεχόμενης πρόσθετης επιβάρυνσης σε περίπτωση παροχής κρατικής στήριξης στον τραπεζικό τομέα.

               (11)

               Χάρη στη θέσπιση της πλέον πρόσφατης δέσμης μέτρων δημοσιονομικής εξυγίανσης, η Αυστρία έχει τεθεί σε τροχιά που θα την οδηγήσει σε πιο βιώσιμα δημόσια οικονομικά. Εντούτοις, τα μέτρα που περιλαμβάνονται στη δέσμη δεν προβλέπουν σημαντικό εξορθολογισμό των δημοσιονομικών σχέσεων μεταξύ της ομοσπονδιακής, της περιφερειακής και της τοπικής βαθμίδας διακυβέρνησης, οι οποίες θεωρείται ευρέως ότι αποτελούν μείζον πεδίο δυνητικών οικονομιών. Καταρχήν συμφωνία επετεύχθη μεταξύ της ομοσπονδιακής και των περιφερειακών κυβερνήσεων σχετικά με τη συγκρότηση κεντρικού συστήματος χρηματοδότησης της ιατροφαρμακευτικής περίθαλψης, αλλά οι σχετικές λεπτομέρειες δεν έχουν αποτελέσει ακόμη αντικείμενο διαπραγμάτευσης.

               (12)

               Με στόχο την αύξηση της πραγματικής ηλικίας συνταξιοδότησης, η Αυστρία έθεσε σε ισχύ μεταρρυθμίσεις με τις οποίες επιδιώκεται κυρίως να περιορισθεί η πρόσβαση στο καθεστώς αναπηρικών συντάξεων. Δεν έχει διευθετηθεί το ζήτημα της επίσπευσης της εναρμόνισης της εκ του νόμου προβλεπόμενης ηλικίας συνταξιοδότησης η οποία ισχύει, αφενός, για τους άνδρες και, αφετέρου, για τις γυναίκες, μέτρο που επί του παρόντος προβλέπεται να τεθεί σε εφαρμογή κατά την περίοδο 2024-2033. Η απασχολησιμότητα των μεγαλύτερης ηλικίας εργαζομένων και η καλλιέργεια νοοτροπίας ενεργού γήρανσης στους κόλπους των επιχειρήσεων πρέπει να προωθηθούν περαιτέρω. Τα προταθέντα μέτρα ενδέχεται να μην είναι αρκετά μεγαλεπήβολα ώστε να οδηγήσουν σε ουσιαστική αύξηση της πραγματικής ηλικίας συνταξιοδότησης.

               (13)

               Οι επιδόσεις της αγοράς εργασίας της Αυστρίας υπήρξαν πολύ καλές, πράγμα που αποδεικνύεται από το χαμηλότερο ποσοστό ανεργίας στην Ένωση κατά τα έτη 2010 και 2011. Ωστόσο, το εργατικό δυναμικό της Αυστρίας προβλέπεται να αρχίσει να συρρικνώνεται από το 2020 και μετά. Ως εκ τούτου, η Αυστρία θα πρέπει να καταβάλει προσπάθειες για την πλήρη αξιοποίηση των δυνατοτήτων που προσφέρει ο πληθυσμός εργάσιμης ηλικίας, μέσω της αντιμετώπισης των προβλημάτων του χαμηλού ποσοστού απασχόλησης των εργαζομένων μεγαλύτερης ηλικίας, της εκτεταμένης υπαγωγής σε καθεστώτα πρόωρης συνταξιοδότησης και αναπηρικής σύνταξης, της υψηλής επιβάρυνσης των εισοδημάτων από εργασία υπό τη μορφή φόρων και εισφορών κοινωνικής ασφάλισης και του σχετικά υψηλού βαθμού συγκέντρωσης των γυναικών στη χαμηλόμισθη και τη μερική απασχόληση. Εξάλλου, οι δυνατότητες των ατόμων με μεταναστευτικό ιστορικό δεν αξιοποιούνται πλήρως, λόγω των χαμηλών εκπαιδευτικών τους αποτελεσμάτων ή των δυσχερειών που σχετίζονται με την αναγνώριση δεξιοτήτων οι οποίες έχουν αποκτηθεί στο εξωτερικό. Τα εκπαιδευτικά αποτελέσματα, όπως αποτυπώνονται στα αποτελέσματα του διεθνούς προγράμματος του ΟΟΣΑ για την αξιολόγηση των μαθητών («PISA»), υπολείπονται του μέσου όρου της ΕΕ, ενώ η επίδραση της κοινωνικοοικονομικής προέλευσης στα εκπαιδευτικά αποτελέσματα είναι ιδιαίτερα υψηλή. Ο σταθερά αυξανόμενος αριθμός σπουδαστών, λόγω της υψηλής εισερχόμενης κινητικότητας («πανεπιστήμιο για τις μάζες»), και τα μεγάλα ποσοστά εγκατάλειψης των σπουδών (40 % περίπου) εξακολουθούν να αποτελούν τις σημαντικότερες προκλήσεις, μαζί με τη σημαντική ανεπάρκεια της χρηματοδότησης.

               (14)

               Η Αυστρία κατέχει ευνοϊκή θέση από την άποψη της ανταγωνιστικότητας και της παραγωγικότητας. Παρ’ όλα αυτά, αντιμετωπίζει σχετικές διαρθρωτικές αδυναμίες σε διάφορους τομείς, οι οποίες ενδέχεται να βλάψουν το μακροπρόθεσμο αναπτυξιακό της δυναμικό. Ο ανταγωνισμός στον τομέα των υπηρεσιών δεν υπήρξε έως τώρα ιδιαίτερα ευνοϊκός για την τόνωση της εγχώριας ζήτησης. Δεν έχουν ληφθεί μέτρα για την αντιμετώπιση των υψηλών τιμών πρόσβασης στα δίκτυα και της στρεβλωτικής συμπεριφοράς των κατεστημένων επιχειρήσεων (με συνέπεια την παρεμπόδιση της εισόδου στην αγορά, του ανταγωνισμού και της καινοτομίας). Εξακολουθούν να υφίστανται αδικαιολόγητοι περιορισμοί στα ελεύθερα επαγγέλματα· ειδικότερα, ο αριθμός των νομοθετικά ρυθμιζόμενων επαγγελμάτων που η Αυστρία έχει κοινοποιήσει στην Επιτροπή υπερβαίνει κατά πολύ τον μέσο όρο της ΕΕ. Επιβάλλεται μια αξιολόγηση της αναγκαιότητας και της αναλογικότητας των κανονιστικών ρυθμίσεων που διέπουν τα επαγγέλματα αυτά. Δεν έχει καταγραφεί χειροπιαστή πρόοδος όσον αφορά τη δέσμευση της Αυστρίας να ενισχύσει την ομοσπονδιακή αρχή ανταγωνισμού. Η οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (6) («οδηγία σχετικά με τις υπηρεσίες») τέθηκε εντέλει σε εφαρμογή, με τη θέσπιση ενός νόμου «οριζόντιου χαρακτήρα» και με ορισμένες μεταβολές της νομοθεσίας που ισχύει σε επίπεδο επαρχίας, όπως το Συμβούλιο συνέστησε το 2011.

               (15)

               Ο χρηματοπιστωτικός τομέας της Αυστρίας αντιμετωπίζει ιδιαίτερες προκλήσεις λόγω της υψηλής έκθεσης των αυστριακών τραπεζών στις χώρες της Κεντρικής, Ανατολικής και Νοτιοανατολικής Ευρώπης, επειδή σε αρκετές από τις οικονομίες αυτές είναι πιθανό να συνεχίζεται η χειροτέρευση της ποιότητας των περιουσιακών στοιχείων. Οι αποφάσεις επί του πρακτέου οι οποίες έχουν διασυνοριακές επιπτώσεις πρέπει να λαμβάνονται μετά από ανταλλαγή πληροφοριών και σε συντονισμό με τους φορείς εποπτείας των χωρών υποδοχής. Οι αρχές πρέπει, επίσης, να εξακολουθήσουν να παρακολουθούν επισταμένως και να αναδιαρθρώνουν τις τράπεζες οι οποίες έλαβαν κρατική στήριξη, πράγμα που ισχύει ιδίως για τα πιστωτικά ιδρύματα που εθνικοποιήθηκαν.

               (16)

               Η Αυστρία έχει αναλάβει σειρά δεσμεύσεων στο πλαίσιο του συμφώνου για το ευρώ +. Οι δεσμεύσεις αυτές, καθώς και η υλοποίηση των δεσμεύσεων που υποβλήθηκαν το 2011, αφορούν την τόνωση της απασχόλησης, τη βελτίωση της ανταγωνιστικότητας και την ενίσχυση της διατηρησιμότητας των δημόσιων οικονομικών. Η Επιτροπή αξιολόγησε την υλοποίηση των δεσμεύσεων του συμφώνου για το ευρώ +. Τα πορίσματα της αξιολόγησης αυτής έχουν ληφθεί υπόψη στις συστάσεις.

               (17)

               Στο πλαίσιο του Ευρωπαϊκού Εξαμήνου, η Επιτροπή πραγματοποίησε ολοκληρωμένη ανάλυση της οικονομικής πολιτικής της Αυστρίας. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων. Η Επιτροπή έλαβε υπόψη όχι μόνο τη χρησιμότητά τους για την άσκηση βιώσιμης δημοσιονομικής και κοινωνικοοικονομικής πολιτικής στην Αυστρία, αλλά και το κατά πόσον συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της εισαγωγής σε μελλοντικές εθνικές αποφάσεις εισροών επιπέδου ΕΕ. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 7 κατωτέρω.

               (18)

               Υπό το πρίσμα αυτής της αξιολόγησης, το Συμβούλιο εξέτασε το πρόγραμμα σταθερότητας, και η γνώμη του (7) αντικατοπτρίζεται, ιδίως, στη σύσταση 1 κατωτέρω,

         ΜΕ ΤΗΝ ΠΑΡΟΥΣΑ ΣΥΝΙΣΤΑ να λάβει μέτρα η Αυστρία εντός του χρονικού διαστήματος 2012-2013 όσον αφορά τα ακόλουθα σημεία:

               1.

               Εκτέλεση του προϋπολογισμού του 2012 σύμφωνα με τον σχεδιασμό, καθώς και ενίσχυση και απαρέγκλιτη εφαρμογή της δημοσιονομικής στρατηγικής για το 2013 και τα επόμενα έτη· επαρκής προσδιορισμός μέτρων (ιδίως στο κατώτερο του εθνικού επίπεδο), για τη διασφάλιση της έγκαιρης διόρθωσης του υπερβολικού ελλείμματος και της επίτευξης της μέσης ετήσιας προσπάθειας διαρθρωτικής προσαρμογής που προσδιορίζεται στις συστάσεις του Συμβουλίου κατ’ εφαρμογή της ΔΥΕ. Ακολούθως, εξασφάλιση επαρκούς προσπάθειας διαρθρωτικής προσαρμογής, ούτως ώστε να συντελεσθεί ικανή πρόοδος ενόψει της επίτευξης του ΜΔΣ, περιλαμβανομένης της συμμόρφωσης με την τιμή αναφοράς για τις δαπάνες.

               2.

               Λήψη πρόσθετων μέτρων για την ενίσχυση του εθνικού δημοσιονομικού πλαισίου, με την ευθυγράμμιση των αρμοδιοτήτων στο σύνολο της ομοσπονδιακής, της περιφερειακής και της τοπικής βαθμίδας διακυβέρνησης, ιδίως με την εφαρμογή συγκεκριμένων μεταρρυθμίσεων με στόχο τη βελτίωση της οργάνωσης, της χρηματοδότησης και της αποτελεσματικότητας της ιατροφαρμακευτικής περίθαλψης και της εκπαίδευσης.

               3.

               Επίσπευση της εναρμόνισης της εκ του νόμου προβλεπόμενης ηλικίας συνταξιοδότησης η οποία ισχύει, αφενός, για τους άνδρες και, αφετέρου, για τις γυναίκες· ενίσχυση της απασχολησιμότητας των εργαζομένων μεγαλύτερης ηλικίας και στενή παρακολούθηση της υλοποίησης των πρόσφατων μεταρρυθμίσεων που περιστέλλουν την πρόσβαση σε καθεστώτα πρόωρης εξόδου, ούτως ώστε να διασφαλισθεί ότι η πραγματική ηλικία συνταξιοδότησης αυξάνεται, μεταξύ άλλων συνδέοντας την εκ του νόμου προβλεπόμενη ηλικία συνταξιοδότησης με την αύξηση του προσδόκιμου ζωής.

               4.

               Λήψη μέτρων για τον περιορισμό της πραγματικής επιβάρυνσης της εργασίας υπό τη μορφή φόρων και εισφορών κοινωνικής ασφάλισης, ιδίως για τους εργαζομένους χαμηλού εισοδήματος, με στόχο την αύξηση των ποσοστών απασχόλησης των ατόμων μεγαλύτερης ηλικίας και των γυναικών, δεδομένης της ανάγκης να εξουδετερωθεί ο αντίκτυπος των δημογραφικών αλλαγών στον εργαζόμενο πληθυσμό. Μετατόπιση των φορολογικών βαρών, κατά τρόπο δημοσιονομικά ουδέτερο, προς τους φόρους επί της ακίνητης περιουσίας και τους περιβαλλοντικούς φόρους. Άμβλυνση του μεγάλου μισθολογικού χάσματος μεταξύ των φύλων και βελτίωση των ευκαιριών πλήρους απασχόλησης που παρέχονται στις γυναίκες, ειδικότερα με την παροχή πρόσθετων υπηρεσιών φροντίδας για τα συντηρούμενα πρόσωπα.

               5.

               Συνέχιση της εφαρμογής μέτρων για τη βελτίωση των εκπαιδευτικών αποτελεσμάτων, ιδίως για μειονεκτούντα άτομα νεαρής ηλικίας. Λήψη μέτρων για τη μείωση του αριθμού των σπουδαστών που εγκαταλείπουν πρόωρα την ανώτερη εκπαίδευση.

               6.

               Λήψη πρόσθετων μέτρων για την ενίσχυση του ανταγωνισμού στους τομείς των υπηρεσιών, με την εξάλειψη των φραγμών που δυσχεραίνουν την είσοδο στις αγορές επικοινωνιών, μεταφορών και λιανικής προμήθειας ενέργειας. Σε περίπτωση που υπάρχουν μη επιβεβλημένοι περιορισμοί για την πρόσβαση στα ελεύθερα επαγγέλματα, θα πρέπει να καταργηθούν. Ενίσχυση των εξουσιών της ομοσπονδιακής αρχής ανταγωνισμού και επίσπευση της υλοποίησης της μεταρρύθμισης του δικαίου του ανταγωνισμού.

               7.

               Περαιτέρω αναδιάρθρωση και συνεχής παρακολούθηση εκείνων των τραπεζών που έχουν λάβει κρατική στήριξη, με ταυτόχρονη αποφυγή της υπέρμετρης απομόχλευσης. Περαιτέρω βελτίωση της συνεργασίας και του συντονισμού των εθνικών αποφάσεων πολιτικής με τους φορείς εποπτείας του χρηματοπιστωτικού τομέα σε άλλες χώρες.

      Βρυξέλλες, 10 Ιουλίου 2012.

            Για το Συμβούλιο

            Ο Πρόεδρος

         Β. ΣΙΑΡΛΉ

      (1)  ΕΕ L 209 της 2.8.1997, σ. 1.

      (2)  Η απόφαση αυτή διατηρήθηκε για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές των πολιτικών απασχόλησης των κρατών μελών (ΕΕ L 119 της 4.5.2012, σ. 47).

      (3)  ΕΕ C 210 της 16.7.2011, σ. 8.

      (4)  ΕΕ L 306 της 23.11.2011, σ. 25.

      (5)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, σύμφωνα με την από κοινού συμφωνηθείσα μεθοδολογία.

      (6)  ΕΕ L 376 της 27.12.2006, σ. 36.

      (7)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.


				|

		52011SC0808

			Σύσταση ΣΥΣΤΑΣΗΣ ΤΟΥ ΣΥΜΒΟΥΛΙΟΥ σχετικά με το εθνικό πρόγραμμα μεταρρυθμίσεων της Ελλάδας για το 2011και την έκδοση γνώμης του Συμβουλίουσχετικά με το επικαιροποιημένο πρόγραμμα σταθερότητας της Ελλάδας, 2011-2014 /* SEC/2011/0808 τελικό */

			   	Σύσταση
ΣΥΣΤΑΣΗΣ
ΤΟΥ ΣΥΜΒΟΥΛΙΟΥ
σχετικά
με το εθνικό
πρόγραμμα
μεταρρυθμίσεων
της Ελλάδας
για το 2011
και την έκδοση
γνώμης του
Συμβουλίου
σχετικά με το
επικαιροποιημένο
πρόγραμμα
σταθερότητας
της Ελλάδας, 2011-2014
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
συνθήκη για τη
λειτουργία της
Ευρωπαϊκής
Ένωσης, και
ιδίως το άρθρο 121
παράγραφος 2 και
το άρθρο 148
παράγραφος 4,
Έχοντας
υπόψη τον
κανονισμό (ΕΚ)
αριθ. 1466/97 του
Συμβουλίου,
της 7ης Ιουλίου
1997, για την
ενίσχυση της
εποπτείας της
δημοσιονομικής
κατάστασης και
την εποπτεία
και το
συντονισμό των
οικονομικών
πολιτικών, και
ιδίως το άρθρο 5
παράγραφος 3,
Έχοντας
υπόψη τη
σύσταση της
Ευρωπαϊκής
Επιτροπής,
Έχοντας
υπόψη τα
συμπεράσματα
του Ευρωπαϊκού
Συμβουλίου,
Έχοντας
υπόψη τη γνώμη
της Επιτροπής
Απασχόλησης,
Μετά από
διαβούλευση με
την Οικονομική
και Δημοσιονομική
Επιτροπή,
Εκτιμώντας
τα ακόλουθα:
(1)
Στις 26
Μαρτίου 2010, το
Ευρωπαϊκό
Συμβούλιο
συμφώνησε με
την πρόταση
της Ευρωπαϊκής
Επιτροπής για
την δρομολόγηση
της
στρατηγικής
για την Ευρώπη
2020, μιας νέας
στρατηγικής
για την
ανάπτυξη και την
απασχόληση, η
οποία,
βασιζόμενη στο
μεγαλύτερο
συντονισμό των
οικονομικών
πολιτικών, θα
εστιαστεί σε
νευραλγικούς
τομείς στους
οποίους απαιτείται
δράση ώστε να
ενισχυθεί το
δυναμικό
διατηρήσιμης
ανάπτυξης και
ανταγωνιστικότητας
της Ευρώπης.
(2)
Στις 13
Ιουλίου 2010, το
Συμβούλιο
εξέδωσε
σύσταση σχετικά
με τους
γενικούς
προσανατολισμούς
της οικονομικής
πολιτικής των
κρατών μελών
και της Ένωσης
(2010 έως 2014) και στις 21
Οκτωβρίου 2010
εξέδωσε
απόφαση σχετικά
με τις
κατευθυντήριες
γραμμές των
πολιτικών
απασχόλησης
των κρατών
μελών[1], οι
οποίες από
κοινού
αποτελούν τις
«ολοκληρωμένες
κατευθυντήριες
γραμμές». Τα
κράτη μέλη
καλούνταν να
λαμβάνουν τις
ολοκληρωμένες
κατευθυντήριες
γραμμές υπόψη
στις εθνικές
οικονομικές
πολιτικές και
πολιτικές
απασχόλησης.
(3)
Στις 12
Ιανουαρίου 2011 η
Επιτροπή
εξέδωσε την
πρώτη Ετήσια
Επισκόπηση
Ανάπτυξης, η
οποία
σηματοδοτεί την
έναρξη ενός
νέου κύκλου
οικονομικής
διακυβέρνησης
στην ΕΕ και του
πρώτου
Ευρωπαϊκού
Εξαμήνου εκ
των προτέρων
και
ολοκληρωμένου
συντονισμού
πολιτικής, το οποίο
εντάσσεται στη
στρατηγική
«Ευρώπη 2020».
(4)
Στις 25
Μαρτίου 2011, το
Ευρωπαϊκό
Συμβούλιο
προσυπέγραψε
τις
προτεραιότητες
για τη
δημοσιονομική
εξυγίανση και
τη διαρθρωτική
μεταρρύθμιση
(σύμφωνα με τα
συμπεράσματα
του Συμβουλίου
της 15ης
Φεβρουαρίου
και της 7ης
Μαρτίου 2011 και
κατόπιν της
Ετήσιας
Επισκόπησης
της Ανάπτυξης
που εκπόνησε η
Επιτροπή).
Τόνισε ότι
πρέπει να
δοθεί
προτεραιότητα
στην αποκατάσταση
υγιών
προϋπολογισμών
και στη
διατηρησιμότητα
των δημόσιων
οικονομικών,
στη μείωση της
ανεργίας μέσω
μεταρρυθμίσεων
της αγοράς
εργασίας και
στην καταβολή
νέων
προσπαθειών
για την
ενίσχυση της
οικονομικής
μεγέθυνσης.
(5)
Στις 3
Μαΐου 2010, η
Ελλάδα υπέβαλε
ένα συνολικό
πρόγραμμα
προσαρμογής
υποστηριζόμενο
από χρηματοδοτική
συνδρομή
παρεχόμενη από
τα κράτη μέλη
της ζώνης του
ευρώ και το ΔΝΤ,
ύψους 110 δις ευρώ.
Το Μνημόνιο
Συνεννόησης
που το
συνόδευε και
τα διαδοχικά
συμπληρώματά
του καθορίζουν
τους όρους οικονομικής
πολιτικής
βάσει των
οποίων
εκταμιεύεται η
χρηματοδοτική
συνδρομή.
(6)
Τα βασικά
στοιχεία των
προϋποθέσεων
πολιτικής έχουν
καταγραφεί
στην απόφαση
2010/320/ΕΕ του
Συμβουλίου
απευθυνόμενη
προς την
Ελλάδα με
σκοπό την
ενίσχυση και
εμβάθυνση της
δημοσιονομικής
εποπτείας, διά
της οποίας
ειδοποιείται η
Ελλάδα να
λάβει τα μέτρα
μείωσης του
ελλείμματος
που κρίνονται
αναγκαία για
την
αντιμετώπιση
της κατάστασης
υπερβολικού
ελλείμματος,
και στις
μεταγενέστερες
τροποποιήσεις
της[2],
δυνάμει των
άρθρων 136 και 126
παράγραφος 9
της Συνθήκης.
(7)
Στις 25
Μαρτίου 2011, το
Ευρωπαϊκό
Συμβούλιο
κάλεσε επίσης
τα κράτη μέλη
που συμμετέχουν
στο Σύμφωνο
για το Ευρώ + να
υποβάλουν
εγκαίρως τις
δεσμεύσεις
τους,
προκειμένου να
περιληφθούν
στα δικά τους
προγράμματα
σταθερότητας ή
σύγκλισης και
στα εθνικά
τους
προγράμματα μεταρρυθμίσεων.
Η Ελλάδα δεν
έχει υποβάλει
ακόμη επικαιροποιημένο
πρόγραμμα
σταθερότητας
ούτε έχουν ανακοινωθεί
ρητά από την
Ελλάδα
συγκεκριμένες
δεσμεύσεις και
δράσεις για το 2011
στο πλαίσιο
του Συμφώνου
για το Ευρώ +. Τα
ανωτέρω
αναμένεται ότι
θα υποβληθούν
στο Ευρωπαϊκό
Συμβούλιο.
(8)
Κατά την
τελευταία δεκαετία,
οι επιδόσεις
οικονομικής
ανάπτυξης της
Ελλάδας
βασίζονταν σε
μη
διατηρήσιμους
παράγοντες: η
αύξηση στην
κατανάλωση και
στις
επενδύσεις σε
κατοικίες
συνοδεύθηκαν
από μεγάλες
αυξήσεις στους
πραγματικούς
μισθούς και
ταχεία
πιστωτική ανάπτυξη·
τα χαμηλά πραγματικά
επιτόκια που
συνδέονταν με
την υιοθέτηση
του ευρώ και
την
απελευθέρωση
της χρηματοπιστωτικής
αγοράς
τροφοδότησαν
την οικονομική
έξαρση. Η
παγκόσμια
κρίση του 2008-2009
αποκάλυψε τα
τρωτά σημεία
της
οικονομίας,
συμπεριλαμβανομένων
των εξής: μη βιώσιμες
δημοσιονομικές
πολιτικές, εν
μέρει συγκεκαλυμμένες
από
αναξιόπιστα
στατιστικά
στοιχεία και
προσωρινά
υψηλά έσοδα·
άκαμπτες
αγορές εργασίας
και προϊόντων·
απώλεια
ανταγωνιστικότητας
και αυξανόμενο
εξωτερικό
χρέος. Παρόλο
που δεν αποτελεί
την πηγή της, ο
τραπεζικός
τομέας
επηρεάστηκε
από την
οικονομική
κρίση και την
κρίση
εμπιστοσύνης.
Η έκταση της
επιδείνωσης
της
δημοσιονομικής
κατάστασης αποκαλύφθηκε
αργά, λόγω
σοβαρών
ελλείψεων στα
συστήματα
λογαριασμών
και
στατιστικών
της Ελλάδας. Για
τον λόγο αυτό
καθυστέρησε η
εφαρμογή
διορθωτικών
μέτρων. Καθώς ο
προβληματισμός
για την
ελληνική
δημοσιονομική
βιωσιμότητα
αυξήθηκε και η
παγκόσμια
αποστροφή για
κινδύνους
εντάθηκε, η
στάση των
αγορών απέναντι
στην Ελλάδα
επιδεινώθηκε
έντονα στις
αρχές του 2010. Τον
Απρίλιο του 2010, η
Ελλάδα ζήτησε
διεθνή
χρηματοδοτική συνδρομή,
καθώς
αντιμετώπιζε
ευμεγέθεις
χρηματοδοτικές
ανάγκες και
δεν μπορούσε
να έχει πρόσβαση
στις διεθνείς
κεφαλαιαγορές.
(9)
Η Ελλάδα
δεσμεύθηκε να
εφαρμόσει το
πρόγραμμα οικονομικής
και
δημοσιονομικής
προσαρμογής με
στόχο τη
διόρθωση των
δημοσιονομικών
και εξωτερικών
ανισορροπιών
και την αποκατάσταση
της
εμπιστοσύνης
βραχυπρόθεσμα.
Μεσοπρόθεσμα,
θα πρέπει να
θέσει τα
θεμέλια για
ένα αναπτυξιακό
μοντέλο που να
στηρίζεται
περισσότερο στις
επενδύσεις και
τις εξαγωγές,
υποστηρίζοντας
την ανάπτυξη
και την απασχόληση.
Το πρόγραμμα
προβλέπει
εκτενείς δράσεις
σε τρία μέτωπα: i)
μια
εμπροσθοβαρή
στρατηγική
δημοσιονομικής
εξυγίανσης,
υποστηριζόμενη
από
διαρθρωτικά
δημοσιονομικά
μέτρα και
βελτίωση του
δημοσιονομικού
ελέγχου· ii)
διαρθρωτικές
μεταρρυθμίσεις
στις αγορές
εργασίας και
προϊόντων με
στόχο την
αντιμετώπιση
των
προβλημάτων
ανταγωνιστικότητας
και ανάπτυξης·
και iii)
προσπάθειες
για τη
διασφάλιση της
σταθερότητας
του τραπεζικού
συστήματος.
(10)
Η
Επιτροπή έχει
αξιολογήσει το
σχέδιο του
εθνικού
προγράμματος
μεταρρυθμίσεων[3].
Έχει λάβει
υπόψη, όχι μόνο
τη σημασία του
για μια διατηρήσιμη
δημοσιονομική
και
κοινωνικοοικονομική
πολιτική στην
Ελλάδα, αλλά
και τη
συμμόρφωσή του
προς τους
ενωσιακούς
κανόνες και
κατευθύνσεις,
δεδομένης της
ανάγκης
ενδυνάμωσης
της όλης οικονομικής
διακυβέρνησης
της Ευρωπαϊκής
Ένωσης, μέσω
της
συνεκτίμησης
στοιχείων σε
επίπεδο ΕΕ
κατά τη
διαμόρφωση των
μελλοντικών
εθνικών
αποφάσεων. Στο
πλαίσιο αυτό, η
Επιτροπή
τονίζει τον
επείγοντα
χαρακτήρα της
εφαρμογής των
μέτρων που
έχουν
προγραμματιστεί
για συμμόρφωση
με την απόφαση
(2010/320) του
Συμβουλίου,
ΣΥΝΙΣΤΑ
στην Ελλάδα:
Να
εφαρμόσει
πλήρως τα
μέτρα που
προβλέπονται
στην απόφαση
2010/320/ΕΕ του
Συμβουλίου,
όπως
τροποποιήθηκε
με την απόφαση
XXXX/XXX του
Συμβουλίου,
και
εξειδικεύονται
περαιτέρω στο
Μνημόνιο
Συνεννόησης
της XX/XX/XXXX και στα
μεταγενέστερα
συμπληρώματά
του[, και ιδίως
στο τελευταίο
συμπλήρωμα της
XX/XX/XXXX].
Βρυξέλλες,
                                                                       Για
το Συμβούλιο
                                                                       Ο
Πρόεδρος
[1]               Διατηρούνται
για το 2011 με την απόφαση
2011/308/ΕΕ του
Συμβουλίου,
της 19ης Μαΐου 2011.
[2]               Απόφαση
του Συμβουλίου
της 10ης Μαΐου 2010
(2010/320/ΕΕ), (ΕΕ L 145 της 11.6.2010,
σ. 6)· απόφαση του
Συμβουλίου της
7ης
Σεπτεμβρίου 2010
(2010/486/ΕΕ), (ΕΕ L 241 της 14.9.2010,
σ. 12)· απόφαση του Συμβουλίου
της 20ής
Δεκεμβρίου 2010
(2011/57/ΕΕ), (ΕΕ L 26 της 29.1.2011,
σ. 15)· απόφαση του
Συμβουλίου της
7ης Μαρτίου 2011
(2011/257/ΕΕ), (ΕΕ L 110 της 29.4.2011,
σ. 26).
[3]               SEC(2011) 717.


				|

		52014DC0422

			Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με το εθνικό πρόγραμμα μεταρρυθμίσεων της Πολωνίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για το 2014 /* COM/2014/0422 final - 2014/ () */

Σύσταση
για
ΣΥΣΤΑΣΗ
ΤΟΥ ΣΥΜΒΟΥΛΙΟΥ
σχετικά
με το εθνικό
πρόγραμμα
μεταρρυθμίσεων
της Πολωνίας
για το 2014
και τη
διατύπωση
γνώμης του
Συμβουλίου
σχετικά με το
πρόγραμμα
σύγκλισης της
Πολωνίας για
το 2014
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
Συνθήκη για τη
λειτουργία της
Ευρωπαϊκής Ένωσης,
και ιδίως το
άρθρο 121
παράγραφος 2
και το άρθρο 148
παράγραφος 4,
Έχοντας
υπόψη τον
κανονισμό (ΕΚ)
αριθ. 1466/97 του
Συμβουλίου,
της 7ης Ιουλίου
1997, για την
ενίσχυση της
εποπτείας της
δημοσιονομικής
κατάστασης και
την εποπτεία
και το
συντονισμό των
οικονομικών
πολιτικών[1], και
ιδίως το άρθρο 9
παράγραφος 2,
Έχοντας
υπόψη τη
σύσταση της
Ευρωπαϊκής
Επιτροπής[2],
Έχοντας
υπόψη τα
ψηφίσματα του
Ευρωπαϊκού
Κοινοβουλίου[3],
Έχοντας
υπόψη τα
συμπεράσματα
του Ευρωπαϊκού
Συμβουλίου,
Έχοντας
υπόψη τη γνώμη
της επιτροπής
απασχόλησης,
Έχοντας
υπόψη τη γνώμη
της
οικονομικής
και δημοσιονομικής
επιτροπής,
Έχοντας
υπόψη τη γνώμη
της επιτροπής
κοινωνικής προστασίας,
Έχοντας
υπόψη την
γνώμη της
επιτροπής
οικονομικής
πολιτικής,
Εκτιμώντας
τα ακόλουθα:
1)           Στις 26
Μαρτίου 2010, το
Ευρωπαϊκό
Συμβούλιο
συμφώνησε με
την πρόταση
της Επιτροπής
για τη
δρομολόγηση της
στρατηγικής
«Ευρώπη 2020», μιας
νέας
στρατηγικής για
την ανάπτυξη
και την
απασχόληση, η
οποία, βασιζόμενη
σε ενισχυμένο
συντονισμό των
οικονομικών
πολιτικών, θα
εστιάζεται
στους
νευραλγικούς
τομείς στους
οποίους
απαιτείται
δράση ώστε να
ενισχυθεί το
δυναμικό διατηρήσιμης
ανάπτυξης και
ανταγωνιστικότητας
της Ευρώπης.
2)           Στις 13
Ιουλίου 2010, το
Συμβούλιο, με
βάση τις προτάσεις
της Επιτροπής,
εξέδωσε
σύσταση
σχετικά με τους
γενικούς
προσανατολισμούς
της οικονομικής
πολιτικής των
κρατών μελών
και της Ένωσης
(2010 έως 2014) και, στις 21
Οκτωβρίου 2010,
εξέδωσε
απόφαση
σχετικά με τις
κατευθυντήριες
γραμμές για
τις πολιτικές
απασχόλησης
των κρατών
μελών, που από
κοινού αποτελούν
τις
«ολοκληρωμένες
κατευθυντήριες
γραμμές». Τα
κράτη μέλη
κλήθηκαν να
λαμβάνουν
υπόψη τις ολοκληρωμένες
κατευθυντήριες
γραμμές στις
οικείες
οικονομικές
πολιτικές και
στις πολιτικές
για την
απασχόληση.
3)           Στις 29
Ιουνίου 2012, οι
αρχηγοί κρατών
και κυβερνήσεων
ενέκριναν
«Σύμφωνο για
την ανάπτυξη
και την απασχόληση»,
το οποίο
παρέχει ένα
συνεκτικό
πλαίσιο δράσης
σε επίπεδο
κρατών μελών,
ΕΕ και ζώνης
του ευρώ, με την
κινητοποίηση
όλων των
δυνατών
μηχανισμών,
μέσων και
πολιτικών.
Έλαβαν απόφαση
σχετικά με τη
δράση που
πρέπει να
αναληφθεί στο
επίπεδο των κρατών
μελών, ιδίως
εκφράζοντας
την απόλυτη
προσήλωσή τους
στην επίτευξη
των στόχων της
στρατηγικής
«Ευρώπη 2020» και
στην εφαρμογή
των ειδικών
ανά χώρα συστάσεων.
4)           Στις 9
Ιουλίου 2013, το
Συμβούλιο
εξέδωσε
σύσταση σχετικά
με το εθνικό
πρόγραμμα
μεταρρυθμίσεων
της Πολωνίας
για το 2013 και
διατύπωσε τη
γνώμη του
σχετικά με το
επικαιροποιημένο
πρόγραμμα
σύγκλισης της Πολωνίας
για την
περίοδο 2012-2016.
5)           Στις 13
Νοεμβρίου 2013, η
Επιτροπή
εξέδωσε την
ετήσια επισκόπηση
της ανάπτυξης[4], με
την οποία
αρχίζει το
Ευρωπαϊκό
Εξάμηνο του 2014 σχετικά
με τον
συντονισμό των
οικονομικών
πολιτικών. Την
ίδια ημέρα,
βάσει του
κανονισμού (ΕΕ)
αριθ. 1176/2011, η
Επιτροπή
εξέδωσε την
έκθεση για τον
μηχανισμό
επαγρύπνησης[5],
στην οποία δεν
προσδιόρισε
την Πολωνία ως
ένα από τα
κράτη μέλη τα
οποία θα
έπρεπε να
υποβληθούν σε
εμπεριστατωμένη
επισκόπηση.
6)           Στις 20
Δεκεμβρίου 2013, το
Ευρωπαϊκό
Συμβούλιο
ενέκρινε τις
προτεραιότητες
για την
εξασφάλιση
χρηματοπιστωτικής
σταθερότητας,
δημοσιονομικής
εξυγίανσης και
δράσης για την ενίσχυση
της ανάπτυξης.
Υπογράμμισε
την ανάγκη να
επιδιωχθεί
διαφοροποιημένη,
φιλική προς
την ανάπτυξη
δημοσιονομική
εξυγίανση, να
αποκατασταθούν
οι κανονικές
συνθήκες
δανειοδότησης
στην
οικονομία, να
προωθηθούν η
ανάπτυξη και η
ανταγωνιστικότητα,
να καταπολεμηθούν
η ανεργία και
οι κοινωνικές
επιπτώσεις της
κρίσης και να
εκσυγχρονιστεί
η δημόσια
διοίκηση.
7)           Στις 24
Απριλίου 2014 η
Πολωνία
υπέβαλε το
εθνικό της πρόγραμμα
μεταρρυθμίσεων
για το 2014 και
στις 30 Απριλίου
2014 το οικείο
πρόγραμμα
σύγκλισης για
το 2014. Προκειμένου
να ληφθεί
υπόψη η
διασύνδεσή
τους, τα
προγράμματα
αυτά
αξιολογήθηκαν
ταυτοχρόνως.
8)           Στόχος
της
δημοσιονομικής
στρατηγικής
που περιγράφεται
στο πρόγραμμα
σύγκλισης του 2014
είναι να
μειωθεί το έλλειμμα,
έως το 2015, κάτω
από την τιμή
αναφοράς του 3%
του ΑΕΠ που
προβλέπεται
στη Συνθήκη
και να
επιτευχθεί ο
μεσοπρόθεσμος
δημοσιονομικός
στόχος έως το 2018.
Ο
μεσοπρόθεσμος
στόχος (-1% του ΑΕΠ
σε διαρθρωτικούς
όρους) είναι
αυστηρότερος
από ό,τι απαιτεί
το Σύμφωνο
Σταθερότητας
και Ανάπτυξης.
Οι στόχοι για
το ονομαστικό
έλλειμμα που
αναφέρονται στο
Πρόγραμμα
Σύγκλισης 2014
είναι συνεπείς
με την έγκαιρη
διόρθωση του
υπερβολικού
ελλείμματος.
Επιπλέον, ενώ η
(εκ νέου
υπολογισθείσα)
διαρθρωτική
προσαρμογή το 2014
είναι σύμφωνη
με τη σύσταση
του Συμβουλίου
βάσει της
διαδικασίας
υπερβολικού
ελλείμματος,
υπολείπεται
της
απαιτούμενης
βελτίωσης το 2015.
Κατά τα έτη
μετά την
προγραμματισμένη
διόρθωση του
υπερβολικού
ελλείμματος, η
προγραμματισμένη
(εκ νέου υπολογισθείσα)
ετήσια πρόοδος
προς την
επίτευξη του
μεσοπρόθεσμου
στόχου
υπολείπεται
της απαίτησης
του Συμφώνου
Σταθερότητας
και Ανάπτυξης.
Ως εκ τούτου, οι
στόχοι του
προγράμματος
είναι εν μέρει
σύμφωνοι με
τις απαιτήσεις
του Συμφώνου
Σταθερότητας
και Ανάπτυξης.
Το χρέος της
γενικής
κυβέρνησης
προβλέπεται
ότι θα
παραμείνει
κάτω από το 60% του
ΑΕΠ κατά την περίοδο
που καλύπτει
το πρόγραμμα.
Οι πολωνικές
αρχές
προβλέπουν ότι
θα σημειώσει
κατακόρυφη
μείωση, από το 57,1%
του ΑΕΠ το 2013 στο
49,5% το 2014, κυρίως
λόγω της
σημαντικής εφάπαξ
μεταβίβασης
στοιχείων
ενεργητικού
των συνταξιοδοτικών
ταμείων, και θα
παραμείνει σε
αυτό το
επίπεδο το 2015. Το
μακροοικονομικό
σενάριο στο οποίο
στηρίζονται οι
δημοσιονομικές
προβλέψεις του
προγράμματος
είναι
ρεαλιστικό για
το 2014 και
αισιόδοξο για
το 2015,
προβλέποντας
υψηλότερο ρυθμό
αύξησης του
πραγματικού
ΑΕΠ, ήτοι 3,8%, σε
σύγκριση με 3,4%
στις εαρινές
προβλέψεις της
Επιτροπής του 2014.
Με βάση την
αξιολόγηση του
προγράμματος από
το Συμβούλιο
και τις
προβλέψεις της
Επιτροπής,
σύμφωνα με τον
κανονισμό (ΕΚ)
αριθ. 1466/97 του
Συμβουλίου, το
Συμβούλιο
είναι της
γνώμης ότι,
μολονότι η Πολωνία
αναμένεται να
παραμείνει
εντός του
ορίου για το
ονομαστικό
έλλειμμα που
συνέστησε το
Συμβούλιο για
το 2014, υπάρχουν
κίνδυνοι όσον
αφορά τη
διατηρήσιμη
διόρθωση του
υπερβολικού
ελλείμματος το
2015 και, εν
συνεχεία, όσον
αφορά την
κατάλληλη
πορεία προσαρμογής
για την
επίτευξη του
μεσοπρόθεσμου στόχου.
9)           Για τη
διασφάλιση της
επιτυχίας της
στρατηγικής
δημοσιονομικής
εξυγίανσης
είναι σημαντικό
η
δημοσιονομική
εξυγίανση να
βασίζεται σε
εκτενείς
διαρθρωτικές
μεταρρυθμίσεις.
Το χαμηλό ποσοστό
δαπανών που
ευνοούν την
ανάπτυξη
(εκπαίδευση,
έρευνα και
καινοτομία)
αποτελεί
ανασχετικό παράγοντα
για τις μακροπρόθεσμες
αναπτυξιακές
προοπτικές. Οι
δαπάνες για
ιατροφαρμακευτική
περίθαλψη
αναμένεται να αυξηθούν
σημαντικά
μεσο-μακροπρόθεσμα
λόγω της γήρανσης
του πληθυσμού.
Η επιβάρυνση
στα δημόσια οικονομικά
θα μπορούσε να
μειωθεί και η
πρόσβαση στην
υγειονομική περίθαλψη
θα μπορούσε να
βελτιωθεί με
την ενίσχυση
της
πρωτοβάθμιας
περίθαλψης και
των συστημάτων
παραπομπής
ασθενών, καθώς
και με την
αξιοποίηση των
δυνατοτήτων
αύξησης της
αποτελεσματικότητας
κόστους όσον
αφορά τη
νοσοκομειακή
περίθαλψη. Η
χαμηλή
φορολογική
συμμόρφωση
εξακολουθεί να
αποτελεί
πρόβλημα, ιδίως
από την άποψη
της
αποτελεσματικότητας
της φορολογικής
διοίκησης και
στο επίπεδο
της διοικητικής
επιβάρυνσης
για τους
φορολογουμένους.
Η Πολωνία
διαθέτει
εκτεταμένο
σύστημα
μειωμένων συντελεστών
ΦΠΑ, το οποίο
αποτελεί έναν
από τους
λόγους ύπαρξης
του μεγαλύτερου
κενού
πολιτικής για
τον ΦΠΑ στην ΕΕ.
Οδηγεί σε
απώλεια εσόδων
και αύξηση του
κόστους φορολογικής
συμμόρφωσης.
Το επίπεδο
φορολόγησης της
ενέργειας
είναι σχετικά
χαμηλό. Έχουν
ληφθεί μέτρα
κατά το πρόσφατο
παρελθόν για
τη βελτίωση
του δημοσιονομικού
πλαισίου της
Πολωνίας.
Παρόλα αυτά, το
πλαίσιο θα
βελτιωθεί με
τη σύσταση
ενός απολύτως
ανεξάρτητου
δημοσιονομικού
συμβουλίου,
αρμόδιου για
τον εκ των
προτέρων
έλεγχο της
τήρησης των
δημοσιονομικών
κανόνων, την
αξιολόγηση των
μακροοικονομικών
και δημοσιονομικών
προγνώσεων και
την ανάλυση
της μακροπρόθεσμης
διατηρησιμότητας
των δημόσιων
οικονομικών,
καθώς και την
εκ των υστέρων
αξιολόγηση της
συμμόρφωσης με
τους
δημοσιονομικούς
κανόνες.
10)         Η
ανεργία των νέων
αυξήθηκε
σταδιακά κατά
το τελευταίο
έτος, εν μέρει
ως αποτέλεσμα
της
συνεχιζόμενης
αναντιστοιχίας
μεταξύ των
αποτελεσμάτων
της εκπαίδευσης
και των
αναγκών της
αγοράς
εργασίας,
καθώς και του
αυξανόμενου
ποσοστού νέων
που βρίσκονται
εκτός
εκπαίδευσης, απασχόλησης
ή κατάρτισης.
Παρά τις
συνεχιζόμενες προσπάθειες
για
μεταρρύθμιση
του συστήματος
επαγγελματικής
εκπαίδευσης
και
κατάρτισης,
υπάρχει ανάγκη
να
διευκολυνθεί
περαιτέρω η
πρόσβαση σε
ποιοτικές
θέσεις
μαθητείας και
μάθησης στο
πλαίσιο της
εργασίας, να
ενισχυθεί η
συνεργασία
μεταξύ των
σχολών και των
εργοδοτών και
να υπάρξει
προσέγγιση με
τους μη εγγεγραμμένους
νέους, σύμφωνα
με τους
στόχους των
«Εγγυήσεων για
τη Νεολαία». Η
προσαρμογή των
δεξιοτήτων
στις ανάγκες
της αγοράς
εργασίας είναι
επίσης ιδιαίτερα
σημαντική στο
πλαίσιο της
διά βίου
μάθησης, όπου η
συμμετοχή
παραμένει πολύ
χαμηλή, ειδικά
σε σχέση με
τους
εργαζομένους
μεγαλύτερης
ηλικίας, των
οποίων οι
δεξιότητες
είναι συχνά
ξεπερασμένες.
Ο
κατακερματισμός
της αγοράς
εργασίας
εξακολουθεί να
υφίσταται με
την εκτεταμένη
χρήση της
εργασίας
ορισμένου
χρόνου,
συμπεριλαμβανομένων
των συμβάσεων
αστικού
δικαίου. Η
συχνότητα
εμφάνισης της
απασχόλησης
ορισμένου
χρόνου είναι
ιδιαίτερα
υψηλή μεταξύ
των νέων.
Μολονότι
υποστηρίζεται
συχνά ότι οι
συμβάσεις
ορισμένου
χρόνου
αποτελούν μέσο
που βοηθά τους
ανέργους να
εισέλθουν στην
αγορά εργασίας
με σκοπό να εξασφαλίσουν
εν συνεχεία
σύμβαση
αορίστου
χρόνου, τούτο
δεν φαίνεται
να συμβαίνει
με την
πλειονότητα
των
εργαζομένων
στην Πολωνία,
δεδομένου ότι
τα ποσοστά
μετάβασης από
την απασχόληση
ορισμένου
χρόνου σε μόνιμη
απασχόληση
είναι χαμηλά,
γεγονός που
τείνει να
επηρεάζει
αρνητικά την
παραγωγικότητα
και την ποιότητα
του ανθρώπινου
κεφαλαίου.
11)         Η
συμμετοχή των
γυναικών στην
αγορά εργασίας
παραμένει
χαμηλή. Η
Πολωνία έχει
λάβει σειρά
μέτρων για την
ενίσχυση της
απασχόλησης
των γυναικών,
συμπεριλαμβανομένης
της αύξησης,
αφενός, της
διαθεσιμότητας
υπηρεσιών βρεφονηπιακής
φροντίδας
(βρεφονηπιακοί
σταθμοί) και,
αφετέρου, της
δημόσιας
χρηματοδότησης
για παιδικούς
σταθμούς ώστε
να
ενθαρρυνθούν
οι γονείς να
εγγράφουν τα
παιδιά τους
στην
προσχολική
εκπαίδευση.
Παρόλα αυτά, η
διαθεσιμότητα
υπηρεσιών
βρεφονηπιακής
φροντίδας
παραμένει
περιορισμένη,
ιδιαίτερα στις
αγροτικές
περιοχές, και
εξακολουθούν
να υπάρχουν ανισότητες
στην πρόσβαση
στην
προσχολική
εκπαίδευση. Η
συμμετοχή των
εργαζομένων
μεγαλύτερης
ηλικίας στην
πολωνική αγορά
εργασίας
παραμένει σε
χαμηλά
επίπεδα. Οι
δυνατότητες
πρόωρης
συνταξιοδότησης
έχουν μειωθεί
σημαντικά,
αλλά
απαιτούνται
περαιτέρω προσπάθειες
για την αύξηση
της
απασχολησιμότητας
των
μεγαλύτερων σε
ηλικία
εργαζομένων
και της
πραγματικής
διάρκειας του
εργασιακού
βίου. Η
μεταρρύθμιση
των ειδικών συνταξιοδοτικών
καθεστώτων για
τους
ανθρακωρύχους
και τους
αγρότες
εξακολουθεί να
αποτελεί πρόκληση.
Το καθεστώς κοινωνικής
ασφάλισης των
αγροτών («KRUS»)
προσφέρει στους
μικρής
κλίμακας
αγρότες
κίνητρα για να
παραμείνουν
στον γεωργικό
τομέα, με
αποτέλεσμα να
υπάρχει αφανής
ανεργία στις
αγροτικές
περιοχές και
να ενθαρρύνεται
η
παραοικονομία.
Οι εργάτες
ορυχείων
συνεχίζουν να
απολαύουν
προνομίων όσον
αφορά τα
συνταξιοδοτικά
δικαιώματα και
τα ελάχιστα
απαιτούμενα ένσημα.
Αμφότερα τα
συνταξιοδοτικά
καθεστώτα αποτελούν
τροχοπέδη για
την τομεακή
και εδαφική κινητικότητα
του εργατικού
δυναμικού.
12)         Η
Πολωνία
συγκαταλέγεται
μεταξύ των
κρατών μελών
της ΕΕ με το
χαμηλότερο επίπεδο
δαπανών Ε&Α και
με τις
χειρότερες
επιδόσεις όσον
αφορά τους
δείκτες
καινοτομίας με
την ευρύτερη
έννοια. Οι
ιδιωτικές
δαπάνες Ε&Α
είναι ιδιαίτερα
χαμηλές. Το
χαμηλό επίπεδο
των δαπανών Ε&Α
συμβαδίζει με
την υποτονική
δραστηριότητα
των
επιχειρήσεων όσον
αφορά την
έρευνα και την
καινοτομία και
ένα ανεπαρκώς
φιλικό προς
την καινοτομία
επιχειρηματικό
περιβάλλον. Το
σύστημα
στήριξης της
καινοτομίας
στην Πολωνία
χαρακτηριζόταν
από απροθυμία ανάληψης
κινδύνων, βασιζόταν
κυρίως σε
επιχορηγήσεις
και υποστήριζε
την απορρόφηση
και μεταφορά
τεχνολογίας η
οποία δεν
ευνοεί
ουσιαστικά την
πραγματικά νέα
καινοτομία. Τα
υφιστάμενα
φορολογικά
κίνητρα για Ε&Α
είναι
αναποτελεσματικά
όσον αφορά την
προώθηση της
εσωτερικής Ε&Α
από τον
ιδιωτικό τομέα
και
αξιοποιούνται
μόνο από
μεγάλες
εταιρείες. Οι
πολωνικές
επιχειρήσεις έχουν
στηριχθεί σε
μεγάλο βαθμό
σε απορρόφηση
τεχνολογίας.
Παρότι αυτό
αποδείχτηκε
επιτυχές για τη
διασφάλιση
κερδών
παραγωγικότητας
και της οικονομικής
ανάπτυξης, η
Πολωνία πρέπει
να
προσανατολιστεί
προς ένα πιο
εγχώριο
μοντέλο που θα
βασίζεται στην
καινοτομία. Η
αύξηση της
ικανότητας
καινοτομίας
των πολωνικών
εταιρειών, η
βελτίωση των
δεσμών μεταξύ
της επιστήμης
και της
βιομηχανίας
και η ανάπτυξη
στοχοθετημένων
μέσων
προσαρμοσμένων
στο σύνολο του
κύκλου της καινοτομίας
εξακολουθούν
να αποτελούν
πρόκληση.
13)         Εξακολουθούν
να υπάρχουν
πολύ υψηλά
δυνητικά κέρδη
από τη
βελτίωση της
ενεργειακής
απόδοσης σε όλους
τους τομείς
της οικονομίας
της Πολωνίας
και τα οφέλη αυτά
θα μπορούσαν
να στηρίξουν
την ανάπτυξη,
να βελτιώσουν
την
ανταγωνιστικότητα
και να
συμβάλουν στη
μείωση της
ενεργειακής
εξάρτησης της
Πολωνίας. Το
εγχώριο
δυναμικό
παραγωγής
ενέργειας καθίσταται
πεπαλαιωμένο
και το δίκτυο
ηλεκτρικής ενέργειας
παραμένει
κορεσμένο,
αλλά τα σχέδια
για τη
δημιουργία
περισσότερων
δυνατοτήτων
διασύνδεσης με
τα γειτονικά
κράτη μέλη
σημειώνουν
πρόοδο. Το
βασικό πρόβλημα
στην αγορά
φυσικού αερίου
παραμένει η
απουσία διαφοροποίησης
και
ανταγωνισμού.
14)         Οι
ανεπαρκείς
υποδομές μεταφορών
και
ευρυζωνικών
δικτύων της
Πολωνίας εξακολουθούν
να συνιστούν
σημαντικό
εμπόδιο για την
ανάπτυξη.
Απαιτούνται
ιδίως
σημαντικές
επενδύσεις στο
υποβαθμισμένο
σιδηροδρομικό
δίκτυο για να
αυξηθεί η
ανταγωνιστικότητα
του σιδηροδρομικού
τομέα και για
να επιτευχθεί
καλύτερη
ισορροπία
μεταξύ οδικών
και
σιδηροδρομικών
μεταφορών.
Μόλις περί το
ένα τρίτο του
συνόλου των
περίπου 20.000
χιλιομέτρων
σιδηροδρομικών
γραμμών που
βρίσκονται σε
λειτουργία είναι
σε καλή
τεχνική
κατάσταση.
Εξακολουθούν
να υπάρχουν
προβλήματα
όσον αφορά την
έγκαιρη
υλοποίηση των
σιδηροδρομικών
έργων. Η
αποδοτικότητα
των πόρων
μπορεί να
αυξηθεί με τη
βελτίωση της
διαχείρισης
των αποβλήτων.
15)         Η
εκτέλεση των
συμβάσεων στην
Πολωνία είναι
χρονοβόρα και
η διαδικασία
για την
απόκτηση
άδειας κατασκευής
είναι μακρά
και επαχθής. Το
κόστος φορολογικής
συμμόρφωσης
είναι υψηλό,
γεγονός που
αποτελεί
σημαντικό
πρόβλημα για
το
επιχειρηματικό
περιβάλλον. Η
Πολωνία έχει
σημειώσει
σημαντική πρόοδο
στην εφαρμογή
μιας φιλόδοξης
μεταρρύθμισης
για τη
διευκόλυνση
της πρόσβασης
σε νομοθετικά
κατοχυρωμένα
επαγγέλματα.
16)         Στο
πλαίσιο του
Ευρωπαϊκού
Εξαμήνου, η
Επιτροπή προέβη
σε συνολική
ανάλυση της
οικονομικής
πολιτικής της
Πολωνίας.
Εξέτασε το
πρόγραμμα
σύγκλισης,
καθώς και το
εθνικό
πρόγραμμα
μεταρρυθμίσεων.
Έλαβε υπόψη
όχι μόνο τη
χρησιμότητά
τους για την άσκηση
διατηρήσιμης
δημοσιονομικής
και κοινωνικοοικονομικής
πολιτικής στην
Πολωνία, αλλά
και τη
συμμόρφωσή
τους προς τους
κανόνες και
τις κατευθυντήριες
γραμμές της ΕΕ,
δεδομένης της
ανάγκης να
ενισχυθεί η συνολική
οικονομική
διακυβέρνηση
της Ευρωπαϊκής
Ένωσης μέσω
της
συνεκτίμησης
στοιχείων σε
επίπεδο ΕΕ
κατά τη
διαμόρφωση των
μελλοντικών
εθνικών αποφάσεων.
Οι συστάσεις
που διατυπώνει
στο πλαίσιο
του Ευρωπαϊκού
Εξαμήνου
αποτυπώνονται
στις συστάσεις
1 έως 6 κατωτέρω.
17)         Υπό το
πρίσμα αυτής
της
αξιολόγησης,
το Συμβούλιο
εξέτασε το
πρόγραμμα
σύγκλισης της
Πολωνίας και η
γνώμη του[6]
αποτυπώνεται
ιδίως στη
σύσταση 1
κατωτέρω,
ΣΥΝΙΣΤΑ
να αναλάβει η
Πολωνία δράση
κατά την περίοδο
2014-2015 ώστε:
1.           Να
ενισχύσει τη δημοσιονομική
στρατηγική για
τη διασφάλιση
της διόρθωσης
του
υπερβολικού
ελλείμματος με
διατηρήσιμο
τρόπο έως το 2015,
μέσω της
πραγματοποίησης
της
προσπάθειας
διαρθρωτικής
προσαρμογής
που προσδιορίζεται
στη σύσταση
που εξέδωσε το
Συμβούλιο στο
πλαίσιο της
διαδικασίας
υπερβολικού
ελλείμματος.
Μετά τη διόρθωση
του
υπερβολικού
ελλείμματος
και μέχρι να επιτευχθεί
ο
μεσοπρόθεσμος
στόχος, να
επιδιώξει ετήσια
διαρθρωτική
προσαρμογή ίση
με το 0,5% του ΑΕΠ ως
ποσοστό
αναφοράς. Η
μόνιμη
διόρθωση των
δημοσιονομικών
ανισορροπιών
απαιτεί την
αξιόπιστη
εφαρμογή φιλόδοξων
διαρθρωτικών
μεταρρυθμίσεων
ώστε να αυξηθεί
η ικανότητα
προσαρμογής
και να τονωθεί
η ανάπτυξη και
η απασχόληση.
Στο πλαίσιο
αυτό, να ελαχιστοποιήσει
τις περικοπές
σε επενδύσεις
που προωθούν
την ανάπτυξη,
να βελτιώσει
τη στόχευση
των κοινωνικών
πολιτικών και
τη σχέση
κόστους-αποτελεσματικότητας
των δαπανών,
καθώς και τη
συνολική
αποδοτικότητα
του τομέα της
υγείας, να
προβεί σε
διεύρυνση της
φορολογικής
βάσης με την
αντιμετώπιση
του προβλήματος
του εκτεταμένου
συστήματος
μειωμένων
συντελεστών
ΦΠΑ και να βελτιώσει
τη φορολογική
συμμόρφωση,
ιδίως με την αύξηση
της
αποτελεσματικότητας
της φορολογικής
διοίκησης. Να
συγκροτήσει
ανεξάρτητο
δημοσιονομικό
συμβούλιο.
2.           Να
εντείνει τις
προσπάθειες
μείωσης της
ανεργίας των
νέων, ιδίως με
την περαιτέρω
βελτίωση της
σύνδεσης της
εκπαίδευσης με
τις ανάγκες
της αγοράς εργασίας,
την αύξηση των
διαθέσιμων
θέσεων μαθητείας
και μάθησης με
βάση την
εργασία, καθώς
και με την
ενίσχυση της
προσέγγισης μη
εγγεγραμμένων
νέων και της
συνεργασίας
μεταξύ σχολών
και εργοδοτών,
σύμφωνα με
τους στόχους
των «Εγγυήσεων
για τη Νεολαία».
Να αυξήσει τη
συμμετοχή των
ενηλίκων στη
διά βίου μάθηση
με σκοπό την
προσαρμογή της
προσφοράς
δεξιοτήτων στη
ζήτηση
δεξιοτήτων. Να
καταπολεμήσει
τον κατακερματισμό
της αγοράς
εργασίας
εντείνοντας
τις προσπάθειες
για τη
διευκόλυνση
της μετάβασης
από τις συμβάσεις
ορισμένου
χρόνου σε
συμβάσεις
αορίστου
χρόνου και
μειώνοντας την
υπερβολική
προσφυγή στις
συμβάσεις
αστικού
δικαίου.
3.           Να
συνεχίσει τις
προσπάθειες για
αύξηση της
συμμετοχής των
γυναικών στην
αγορά
εργασίας,
ιδίως με τη
λήψη περαιτέρω
μέτρων για την
αύξηση της
διαθεσιμότητας
οικονομικά
προσιτών
ποιοτικών
υπηρεσιών
φροντίδας των
παιδιών και
προσχολικής
εκπαίδευσης
και με την
εξασφάλιση
σταθερής
χρηματοδότησης.
Να υπαγάγει
τους αγρότες
στο γενικό
συνταξιοδοτικό
σύστημα, με
αφετηρία την
επιτάχυνση της
θέσπισης του
συστήματος
εκτίμησης και
καταγραφής των
εισοδημάτων
των αγροτών. Να
καταργήσει σταδιακά
το ειδικό
συνταξιοδοτικό
καθεστώς των εργαζομένων
στα ορυχεία με
προοπτική την
υπαγωγή τους
στο γενικό καθεστώς.
Να υποστηρίξει
τη γενική
μεταρρύθμιση του
συνταξιοδοτικού
συστήματος
εντείνοντας
τις προσπάθειες
προώθησης της
απασχολησιμότητας
των
εργαζομένων
μεγαλύτερης
ηλικίας ώστε
να αυξηθεί η
ηλικία εξόδου
από την αγορά
εργασίας.
4.           Να
βελτιώσει την
αποτελεσματικότητα
των φορολογικών
κινήτρων για
προώθηση της
Ε&Α στον
ιδιωτικό τομέα
ως μέρος των
προσπαθειών
για την
ενίσχυση των
δεσμών μεταξύ
έρευνας,
καινοτομίας
και βιομηχανικής
πολιτικής, και
να
στοχοθετήσει
καλύτερα τα
υφιστάμενα
μέσα στα
διάφορα στάδια
του κύκλου της
καινοτομίας.
5.           Να
ανανεώσει και
να διευρύνει
το δυναμικό
παραγωγής
ενέργειας και
να βελτιώσει
την
αποτελεσματικότητα
σε ολόκληρη
την ενεργειακή
αλυσίδα. Να επιταχύνει
και να
επεκτείνει την
ανάπτυξη του
δικτύου
ηλεκτρικής
ενέργειας,
συμπεριλαμβανομένων
των
διασυνοριακών
διασυνδέσεων με
τα γειτονικά
κράτη μέλη, και
να αναπτύξει
τη διασύνδεση
φυσικού αερίου
με τη
Λιθουανία. Να
εξασφαλίσει
την
αποτελεσματική
εφαρμογή των
επενδυτικών
έργων στον
τομέα των
σιδηροδρόμων
χωρίς
περαιτέρω
καθυστέρηση και
να βελτιώσει
τη διοικητική
ικανότητα στον
τομέα αυτό. Να
επιταχύνει τις
προσπάθειες
για αύξηση της
ευρυζωνικής
κάλυψης. Να
βελτιώσει τη
διαχείριση των
αποβλήτων.
6.           Να
λάβει
περαιτέρω
μέτρα για τη
βελτίωση του
επιχειρηματικού
περιβάλλοντος
με την απλούστευση
της εκτέλεσης
των συμβάσεων
και των απαιτήσεων
για τις
οικοδομικές
άδειες. Να
εντείνει τις
προσπάθειες
για μείωση του
κόστους και
του χρόνου που
δαπανάται για
τη φορολογική
συμμόρφωση των
επιχειρήσεων. Να
ολοκληρώσει
την εν
εξελίξει
μεταρρύθμιση
που αποσκοπεί
στη
διευκόλυνση
της πρόσβασης
στα νομοθετικά
κατοχυρωμένα
επαγγέλματα.
Βρυξέλλες,
                                                                       Για
το Συμβούλιο
                                                                       Ο
Πρόεδρος
[1]               ΕΕ L
209 της 2.8.1997, σ. 1.
[2]               COM(2014) 422 final.
[3]               P7_TA(2014)0128 και
P7_TA(2014)0129.
[4]               COM(2013) 800 final.
[5]               COM(2013) 790 final.
[6]               Βάσει του
άρθρου 9
παράγραφος 2
του κανονισμού
(ΕΚ) αριθ. 1466/97 του
Συμβουλίου.